Хўш, Сиз нимани кутиб турибсиз жаноб Каримов? - 22 Сентября 2008 - Ҳимоячи\nГлавная » 2008 » Сентябр » 22 » Хўш, Сиз нимани кутиб турибсиз жаноб Каримов?\nХўш, Сиз нимани кутиб турибсиз жаноб Каримов?\n21 сентябрь 2008й\nҲар бир инсон энг аввало ўзини ҳурмат қилиши керак. Бу дегани шуки, ҳар бир инсон ўзлигини сақлаб қолиши керак. Ҳар бир инсоннинг айтган ҳар бир сўзи у қилаётган ҳар бир ишга мос келиши керак.\nЎзини бошқалар ҳурмат қилишини истаган одам ишни энг аввало ана шундан, яъни ўзини ҳурмат қилишдан бошлаши керак. Ундан кейин ўз ота онасини, болаларини, ёру биродарларини, таниган ва танимаган одамларни ҳурмат қилиши лозим. Бу ҳар биримизнинг энг оддий инсоний бурчимиздир.\nАгар у инсон бирор ташкилот ёки гуруҳнинг раҳбари бўлса, у ҳолда бу раҳбар ҳурмат қилиши лозим бўлган одамлар сони корхонанинг катталигига қараб кўпая боради. Уддабўрон тадбиркорлар шуни билишадики, агар улар ўз қўл остида ишловчи инсонларни қанчалик ҳурмат қилсалар уларнинг корхонасини баракаси ҳам шунчалик юқори бўлажак.\nФикримизни шу йўналишда давом эттирсак, давлат раҳбари ҳам ўз ўзини ҳурмат қилишидан ташқари яна миллионлаб одамларни ҳам ҳурмат қилиши керак. У ўз қўл остидаги ҳар бир вазир, амалдор, турли туман ташкилот, корхоналарнинг раҳбарларини ва энг асосийси ўз фуқаролари, ўзи ва халқ вакиллари қабул қилган қонунларни ҳурмат қилиши лозим.\nАгар кўчадаги оддий бир инсон бошқаларни ҳурмат қилмаса бу энг аввало уни ўзига ёмонлик келтиради, масалан, унинг ҳурматсизлиги боис дўстлари ва оға инилари ундан юз ўгиришлари мумкин.\nАгар у одам ҳаддидан ошиб, мамлакат қонунларига ҳам ҳурматсизлик қилса, у ҳолда давлат қонунни ҳимоя қилиш органларининг ходимлари бундай қонунбузарни оёғини ерга теккизмай, бир пасда уни маҳкамага топширадилар ва унга қилмишига яраша жазосини берадилар.\nЎз маданиятсизлиги, ўзига ва ўзгаларга нисбатан ва айниқса мамлакат қонунларига нисбатан ҳурматсизлик қилган одамлар бу номаъқул ишларнинг оқибатлари ана шундай тугашини билгач ўзларини сал бўлсада сипороқ тутишга, ўзларини бўлмаса ҳам бошқаларни ва қонунларни ҳурмат қилишга мажбур бўладилар.\nБу ўринда айниқса қонунларга нисбатан ҳурмат кўрсатиш катта аҳамиятга эгадир ва бу демократик давлатларда худди шундайдир.\nҲукуматни бошқаришда диктаторлик йўлини тутган бўлишига қарамасдан Покистоннинг собиқ президенти Первез Мушарраф Парламентдаги кўпчилик халқ вакилларини сўзини тинглашга, уларни ҳурмат қилиб истеъфога чиқишга мажбур бўлди.\nАйнан худди ана шундай мажбурият остида куни кеча Жанубий Африка президенти Мбеки ҳам, Исроил бош вазири Е.Ольмерт ҳам истеъфога чиқишга мажбур бўлдилар.\nҲатто диктаторликда ҳаммадан ҳам кўп пиғини ёрган, бир неча маротаба қалбаки йўллар билан президентлик сайловлари ўтказиб, сал кам 30 йилдан бери ўз тахтини сақлаб келаётган Зимбабве президенти Роберт Мугабе ҳам бугун ўз халқи ва дунё жамоятчилиги талабларига ҳурмат кўрсатишга ва ҳокимиятни мухолифат вакили Зангирай билан бўлишга рози бўлди.\nРоссияни авторитар йўл билан 8 йил бошқарган В.Путин ҳам мамлакат конституциясига ҳурмат кўрсатиб, учинчи маротаба ўз номзодини президентликка қўйишдан бош тортди ва олий ҳокимият тизгинларини Д.Медведевга топширди.\nЭнди жаноб Каримов, бир эътибор беринг: Сиз Ўзбекистонга давлат бошлиғи бўлиб ўтиргандан бери, қарийб 20 йиллик давр мобайнида давлат тепасида ўтирган бир талай инсонлар замон, қонун, халқ ва вақт талаби билан бирин кетин ўз ўринларини бошқаларга бўшатиб бердилар. Улар ичида Билл Клинтон, В.Путин, П.Мушарраф, Тҳабо Мбеки ва бошқалар бор. Слободан Милошевич, Саддам Хусайн каби ҳокимиятга тиш тирноқлари билан ёпишиб олган диктаторлар эса куч билан ағдарилдилар, Сапармурод Ниёзовга ўхшаганларга эса Оллоҳ таоло ўз жазосини берди.\nХўш, жаноб Каримов, сиз нимани кутиб турибсиз?\nСизни ҳам халқ оёғингизни осмондан қилиб ағдаришиними ёки Оллох таолони жазосини кутиб ўтирибсизми?\nСиз ҳар икки йўл билан бўлсада ағдарилишга муносибсиз. Чунки сиз на ўзингизни, яъни ўзингиз айтган сўзларингизни, на вазирларни, на халқ вакилларини ҳурмат қиласиз, на мамлакат қонунларини ўз жойига қўясиз.\nҚандай айлантириб қараманг сиз қип қизил қонунбузарни ўзисиз.\nАгар Сиз оддий одам бўлганингизда эди ва ўша ҳолатда одамларни ҳурмат қилмаганингизда одамлар сизга қўл силтаб "Э сени ҳурматинг бошингдан қолсин! Пишириб емайсанми ҳурматингни!" деб кетишлари мумкин эди.\nАммо Сиз жаноб Каримов оддий одам эмассиз. Сиз давлат бошлиғисиз, бу вазифани ҳар хил ноқонуний йўллар билан эгаллаган бўлсангизда. Бу дегани Сиз ҳам ўзингизни, ҳам ўзгаларни ва айниқса мамлакат қонунларини ҳурмат қилишда барчага ўрнак бўлишингиз керак эди.\nАммо афсуски Сиз бу нарсаларни нақ 180 градус тескарисини қилмоқдасиз.\nСиз Ўзбекистоннинг софдил ва меҳнаткаш фуқароларига нисбатан чуқур ҳурмат ва эътибор кўрсатиш ўрнига уларга нисбатан ўтакетган ҳурматсизлик қилмоқдасиз. Ҳаттоки кўчадаги оддий безорилар ҳам мўмин мусулмонларга нисбатан сиз каби ҳурматсизлик қилаётганлари йўқ. Сиз минглаб инсонларни, уларнинг қадру қийматларини ўз оёқларингиз остига олиб, топталаб келмоқдасиз.\nАгар кўчадаги бир безори бир бегуноҳ инсонга нисбатан сиздек ҳурматсизлик қилганда эди, агар у бир мўмин мусулмонга нисбатан сиздек зўравонлик қилганда эди уни қонун доирасида жазога тортиш лозим бўлар эди.\nХўш, бегуноҳ бир инсонга нисбатан зўравонлик қилган давлат бошлиғига нисбатан халқ нима қилиши керак?\n"Мен кимга нисбатан зўравонлик қилибман?!" деб ўшқирмай қўя қолинг. Чунки сизни ўшқиришингиз барибир қалтироқ чиқади. Чунки ёлғон сўзлаётган одам ҳарчанд уринмасин у астойдил ва юракдан, шер каби ҳайқира олмайди.\nСиз жуда яхши биласизки, шоир Юсуф Жума, унинг ўғли Машраб Жумаев, ёзувчи Мамадали Маҳмуд, қори Абдували Мирзо, мухолифат раҳбарларидан бири бўлмиш Мухаммад Солиҳнинг укалари журналист Муҳаммад Бекжон ва Рашид Бекжон, собиқ парламент вакили Мурод Жўраев, инсон ҳақлари курашчилари Аъзам Фармонов, Солижон Абдурахмонов ва яна минглаб бошқа инсонлар ҳеч бир гуноҳлари бўлмаган ҳолда, шахсан сизнинг жиноий кўрсатма ва фармонларингиз сабабли қамоқларда азоб чекмоқдалар.\nАгар Сиз "Кўпчилик аҳоли буларни, яъни менинг бундай қонунбузарликларим ва зўравонликларим ҳақида ҳеч нарса билмайди" деб ўйласангиз катта хато қиласиз, жаноб Каримов.\nЧунки ойни этак билан ёпиб бўлмаганидек, сизнинг жиноятларингизни ҳам яширишни ортиқ иложи қолмади. Чунки ана ўша қамоқларда ётган ўн минглаб оддий ва бегуноҳ инсонларнинг юз минглаб қариндошлари бор. Бу инсонларнинг оҳу зорларини тинглаётган миллионлаб яхши инсонлар бор бу дунёда!\nСиз бугун нафақат Ўзбекистон халқи олдида, балки бутун башарият олдида ҳар куни ўтакетган золим бир давлат раҳбари сифатида тонг таратиб шармандаи шармисор бўлмоқдасиз.\nЎз хато ва гуноҳларини тушунган, уларни тушунгач эса тавба тазарру қилган инсонларни Оллоҳ ҳам, унинг ердаги бандалари ҳам кечирадилар.\nМушарраф, Мбеки, Ольмертлар ўз хатоларини тушунганликлари сабабли мардлик қилиб ўзлари ўз ихтиёрлари билан истеъфо бердилар. Чунки улар ҳўкизга ўхшаб, ҳаммага қарши оёқ тираб туришлари яхшиликка олиб бормаслигини яхши тушуниб етдилар.\nХўш, сиз нимани кутиб турибсиз, жаноб Каримов?


15:40 06.05.2020 (Янгиланган 15:46 06.05.2020)\nТОШКЕНТ, 6 май — Sputnik. Ҳабиб Нурмагомедовнинг отаси, Россияда хизмат кўрсатган тренер Абдулманап Нурмагомедов Махачкаладан Москва касалхонасига ётқизиш учун махсус бортда олиб келинди, деб хабар қилди маҳаллий ОАВ.\nУнда пневмония ташхиси қўйилганди. Тахминларга кўра, у тоғда касал бўлиб қолган.\nИкки кун давомида у касалхонага ётишни хоҳламади, аммо аҳволи ёмонлашгандан сўнг, у коронавирусга шубҳа билан Махачкала тиббий марказига ётқизилди.\nНурмагомедовлар оиласининг яқин дўстларидан бирининг сўзларига кўра, Абдулманап соғлиғи яхшилана бошланган, аммо 3 май куни унинг аҳволи ёмонлашди ва махсус борт билан Москвага олиб келинди.


СИЗ КЎРСАТГАН ЖАСОРАТ ҲЕЧ ҚАЧОН УНУТИЛМАЙДИ - Ўзбекистон овози газетаси\nСИЗ КЎРСАТГАН ЖАСОРАТ ҲЕЧ ҚАЧОН УНУТИЛМАЙДИ\nЎзбекистон Халқ демократик партияси ташаббуси билан Уруш ва меҳнат фахрийлари республика пансионатида 9 май — Хотира ва қадрлаш куни муносабати билан байрамона тадбир ўтказилди.\nПансионатда 60 ёшдан 100 ёшгача бўлган 150 нафардан ортиқ нуроний кишилар истиқомат қилади. Уларнинг аксарияти қўлига қурол олиб, фашизм балосига қарши жанг қилган, жасоратлар кўрсатган, фронт ортида оғир меҳнат қилиб, ғалабага муносиб ҳисса қўшган отахон ва онахонлардир.\nАввало, ушбу масканда партия фаоллари, «Истиқбол» ёшлар қаноти етакчилари иштирокида ҳашар ташкил этилди. Пансионат атрофи тозаланиб, ободонлаштирилди. Айтиш керакки, бундай хайрли ишлар мамлакатимизнинг барча туман ва шаҳарларидаги ёлғиз кексалар, уруш ва меҳнат фахрийлари хонадонларида партия ташкилотлари томонидан уюштирилди.\nУруш шундай балоки, унинг жароҳатини танадан ўчириш мумкин, аммо қалбдан кетказиб бўлмайди. Сипо кийинган отахон ва онахонларнинг юзларида нур кўринса-да, уларнинг аччиқ қисмати кўнгилга оғир ботади. Аслида ҳеч биримиз тинчликнинг қадрини улар каби ҳис қилмасак керак.\nЎзХДП Тошкент шаҳар кенгаши раиси, халқ депутатлари Тошкент шаҳар Кенгашидаги партия гуруҳи раҳбари Ҳайдар Бобохонов йиғилганларни Иккинчи жаҳон урушидаги Ғалабанинг 70 йиллиги билан қутлар экан, жанг майдонларида жонини фидо қилган юртдошларимиз ёди қалбларда мангу сақланиб қолажагини таъкидлади.\n— Мустақиллик йилларида уруш қатнашчилари ва фронт орти фахрийларига, умуман, ёши улуғ кишиларга ҳар қачондан катта ғамхўрлик кўрсатилмоқда, — деди у. — Катта-кичик давраларда, тўй-ҳашамларда халқимиз азал-азалдан кексаларнинг ҳурматини жойига қўяди, уларнинг ҳаётий тажрибаси, маслаҳат ва насиҳатларига таяниб иш тутади. Халқ демократик партияси ҳам ана шу эзгу қадриятларга таянган ҳолда, шу билан бирга, дастурий мақсадларига мувофиқ тарзда кексаларнинг ҳолидан хабар олиш, уларнинг соғлигини мустаҳкамлаш, турмуш шароитларини яхшилашга алоҳида эътибор бериб келмоқда. Партиямиз Сайловолди дастурида ижтимоий ҳимояга муҳтож аҳоли вакилларини ҳар томонлама қўллаб-қувватлаш бўйича муҳим вазифаларни илгари сурди. Жойларда депутатлар, партия фаоллари амалий ташаббуслар билан чиқишга, хусусан, ёши улуғ кишиларнинг манфаатларини ҳимоя қилишга интилмоқда. Уруш қатнашчилари, меҳнат фахрийларига қулай шароит яратиб беришга қаратилган қонунлар, қарор ва фармонлар мутасадди муассасалар томонидан қай даражада ижро этилаётгани, кексаларга қандай хизмат кўрсатилаётгани каби масалалар партиямиздан сайланган депутатларнинг назоратида.\nБугунги кунда тарихчи олимлар, таниқли сиёсатчи ва мутахассислар Иккинчи жаҳон урушидаги Ғалабанинг инсоният тарихидаги аҳамиятини ғоят юксак баҳоламоқда. Бу воқеа Ер шаридаги замонавий тараққиёт кафолатларини таъминлаган асосий омил сифатида таърифланмоқда. Фашизм балоси дунёни эгаллаб оладиган бўлса, жаҳон сиёсий харитасидаги ҳолат, халқлар тақдири нима бўлиши мумкинлиги ҳақидаги оний тасаввур ҳам одамда даҳшат уйғотади.\nНигоҳларида ўша машъум уруш сурони қотиб қолган, муштдек жони билан фронт ортидаги заҳматларга чидаб, бугунги кунларга етиб келган нуроний инсонларга бир-бир назар солар экансиз, уларнинг қиёфасида қаҳрамонлар, фақат қаҳрамонларни кўрасиз. Тадбирда сўзга чиққанларнинг ҳар бири осойишта ҳаёт, буюк жасорат учун уларга чексиз миннатдорлик билдиришди.\nТашкилотчилар ва ҳомийлар совғалар улашгач, пансионатда маърифий дам олиш дастури намойиш этилди.\nТўхтамурод ЖЎРАЕВ, фронт орти қатнашчиси, 85 ёш:\n— Болам, мен-ку тинч замонларга эсон-омон етдим. Аммо қаҳатчиликнинг қора нонини бирга баҳам кўрган дўстларимга бу кунларга етиб келиш насиб этмади. Уларни ҳам шу даврада бўлишини, тўкин дастурхон атрофида ўтириб, ўйин-кулгу қилишларини истар эдим. Улар бунга лойиқ эди.\nИккинчи жаҳон уруши авжида 15 ёшда эдим. Босмахонадаги оғир меҳнат эвазига кун кўрардим. 20 соат ишлаб, 4 соат дам олардик. Бир кунлик насибамиз 400 грамм қора нон эди. 1943 йилда дадамни армияга олиб кетишди. Бир йил ўтмай онамдан айрилдим. Оилада ёлғиз ўғил эдим, ҳеч кимим қолмади. Ҳамма нарса ғалаба ва фронт учун эди. Душмандан нафратланар эдик. Ёш бўлсак-да, урушга олиб кетинг, жанг қиламиз, деб қайсарлик қилганим ёдимда. Очлик ва етишмовчилик силламизни қуритганди.\n1956 йилда армияга чақирилдим. Хизматдан қайтгач, уйландим. Турмуш ўртоғим билан 40 йил бирга яшадик. Тақдир экан, фарзандимиз бўлмади. 10 йил аввал умр йўлдошимдан айрилдим. 8 йил ёлғиз яшадим. Кўзим хиралашиб қолгач, бу ерга келдим. Худога шукр, ҳамма шароит бор. Пансионат ходимлари меҳрибон, ширинсўз...\nОтахоннинг сўзларига йиғи аралашди. У жим бўлиб қолди. Хаёлимда қуйидаги сўзлар айланди:\nНега қаддинг эгик,\nнега бошинг хам,\nМенинг ер устида\nМенинг ер остида\nУруш — ўз номи билан уруш. Тарих юртдошларимизнинг жасорати ва матонатини ҳеч қачон ёддан чиқармайди.\nПансионатда ким билан сўзлашманг, ҳар бири ҳақида тўлиб ёзгингиз, жасорат ва матонатини бошқаларга ибрат қилиб кўрсатгингиз келади.\n— Мен урушни ҳар гал эслаганимда ўлим манзараларидан даҳшатга тушаман. Оёғимга теккан осколька ўрни симиллаб оғрийди. Шукрки, бугун тинч-осойишта яшаяпмиз. Баъзан кимнингдир рўзғор кам-кўстларидан нолиётнанини эшитсам, фиғоним ошади. Ҳозирги кунларнинг қадрига етмаслик ношукурчилик бўлади.\nФеруза ИНОҒОМОВА, олий тоифали шифокор:\n— Бу ерда кексаларимиз ҳар куни икки мартадан тиббий кўрикдан ўтказилади. 12 нафар ҳамшира эрта-ю кеч уларнинг хизматида. Биз кексаларимизга иложи борича хушмуомала бўлишга, уларнинг кўнглини кўтаришга ҳаракат қиламиз. Пансионатимиз ҳар куни меҳмонлар билан гавжум. Айниқса, ЎзХДП ташкилотлари, депутатлар тез-тез келиб, турли тадбирлар ўтказишади.\nБу ерда уруш даҳшатларига гувоҳ бўлган, беғубор болалиги ғам-ташвишлар ичида ўтган кексалар ҳаёт кечиришади.\nПрезидентимизнинг 2014 йил 13 октябрда қабул қилинган «1941-1945 йиллардаги уруш ва меҳнат фронти фахрийларини ижтимоий қўллаб-қувватлашни янада кучайтириш чора-тадбирлари тўғрисида»ги Фармонига биноан ёши улуғларимизга тиббий ҳамда ижтимоий хизмат кўрсатиш даражаси янада оширилиб, фахрийлар ва ёши улуғ инсонлар саломатлигини мустаҳкамлаш учун қулай шароитлар яратилмоқда. Бундай хайрли ишлар Кексаларни эъзозлаш йилида янада кўпаяди, янгича маъно-мазмун билан бойийди, албатта.\nУруш асоратлари асрлар ўтсада унутилмайди. Бу урушдан республикамизнинг ҳар бир оиласи бошига қайғу тушган. Ўтганларни хотирлаш, фахрийларга тиргак ва суянч бўлиш бизнинг инсоний бурчимиздир.


Ayollar kasalliklarini davolash - DAVOLASH\nАвтор Davo На чтение 2 мин Просмотров 25 Опубликовано 06.06.2017\nИбн Сино ўзининг шифокорлик амалиётида хомиладор аёлларда кўп учрайдиган токсикозни даволашда лимонлардан кенг фойдаланган. Шунингдек, у лимонни аёллардаги кучли жинсий мойилликни пасайтирувчи кучли восита деб ҳисоблаган.\nАимон шаҳвоний нафсни пасайтириб жаҳаннамдан қайтаради, — деб ёзган эди у. Абу Али ибн Сино лимон шарбати асосида бизнинг давримизгача сўзакнинг бироз ўзгарган турини даволаш рецептини тузган эди.\nҲомиладорликдан сакданиш учун жинсий алоқа олдидан лимон бўлагини қин ичкарисига тиқиб қўйиш керак. Бу воситани 2-3 ҳафтадан ортиқ қўллаш мумкин эмас, кейин бошқа йўлларини танлаш керак.\nҲомиладорлар токсикоз бўлганда, қусиш хуруж қилганда кўкракости атрофига янги кесилган лимонни горчичник сифатида қўйинг — • бу ажойиб чалғитувчи воситадир.\nҲомиладорларнинг қусишларини олдини олиш учун\n1) Бир ош қошиқ қуритиб майдаланган лимонўт япроғи устига бир стакан қайноқ сув қуясиз. Ўраб, 10 дақиқа тиндиргач, сузиб оласиз ва яримта лимоннинг шарбатини қўшасиз. Кунига 50-100 мл дан кўп марта ичинг.\n2) Янги лимон барги ва лимонўтни тенг микдорда олиб аралапггирасиз ва талқонлайсиз. Бир ош қошиқ аралашмага ярим литр қайноқ сув қуйиб, 30 сония пиширасиз, сўнг 10 дақиқа тиндириб қўйиб, сузиб оласиз. Вақтнинг тенг ярмида 50 мл дан ичиб турасиз.\nМастопатия (сут бези касалликлари) бўлганда 2 дона лимоншарбати, 100 грамм катта қариқизнинг янги илдизиниттг бўтқаси, 100 грамм асал, 100 грамм канакунжут мойини ара аштирасиз.\nАралашмани зиғирпоядан ишланган салфеткага ўраб, тунда кўкрагингизга қўясиз. Эрталаб боғламми олиб ташлаб, оғриқли жойга Апилак” малҳамини суртасиз. А^воланиш курси 2 ҳафта


Каъба остонасини ўпиш мумкинми? - Mehrob.uz\nМақолалар access_time4-декабр 2017, 16:52\naccess_time9-октябрь, 11:45 visibility946\nСавол: Каъба остонасини ўпиш мумкинми?\nЖавоб: Ўпиш бир неча турли бўлади:\nҲаром бўлган ўпиш. Масалан, султон ва уламоларнинг олдида ерни ўпиш. Лекин бу ўпиш билан кофир бўлмайди. «Хизонатур-ривоят»да шундай келган;\nМубоҳ бўлган ўпиш. Масалан, олим кишининг қўлини табаррук қилиб ўпиш1. Буни мутааххир уламолар жоиз санаганлар. Иккалаларидан бошқаларнинг қўлларини ўпиш жоиз эмас. «Матолибул муъминин»да шундай келган. Каъбанинг остонасини ўпиш ҳам ушбу турдаги ўпишга киради. Зайлаъий раҳматуллоҳи алайҳ: «Фақиҳ Абу Лайс ўпиш беш турли бўлади деган:\nРаҳмат ўпиши. Масалан, отанинг фарзандини ўпиши, Набий соллаллоҳу алайҳи васалламнинг Ҳасан ва Ҳусайн розияллоҳу анҳумоларни ўпишлари;\nСаломлашиш ўпиши. Масалан, мўминларнинг бир бирларини ўпишлари;\nШафқат ўпиши. Масалан, фарзанднинг отасини ўпиши;\nМеҳр ўпиши. Масалан, киши ўзининг ака-укасини ўпиши;\nШаҳват ўпиши. Масалан, эр хотинини ўпиши.\nБаъзи уламолар бунга «диёнат ўпишини» ҳам қўшганлар ва унга ҳажарул асвадни ўпишни мисол қилганлар.\n«Дуррул мухтор»нинг «Ҳаж» китобида Каъба остонасини ўпиш жоиз экани очиқ баён қилинган.\n1Аллома Ибн Обидин ўзининг ҳошиясида қуйидагиларни айтган: «Тақводор олим кишининг қўлини табаррук қилиб ўпишнинг бирор зарари йўқ. Баъзи уламолар буни суннат деганлар. Шурунбилолий: «Айний раҳматуллоҳи алайҳ ишора қилганидек ҳадислар бу ишнинг суннат ё мандуб эканини ифодалайди», деган».\nАллома Таҳтовий ўзининг ҳошиясида қуйидагиларни айтган: «Воқеликнинг аниқ баёни шуки, олимнинг ё султоннинг қўлини ўпиш жоиздир ва бу иш ҳадисларда келган, уларни Бадриддин Айний зикр қилиб: «Биз зикр қилган ҳадисларнинг мажмуасига кўра, қўлни ўпиш мубоҳ экани билинади», деган.\nАллома Зайлаий «Табйинул ҳақоиқ»да қуйидагиларни айтган: «Жомеис-сағир»да Шамсул аимма Сарахсий ва баъзи мутааххир уламолар олимнинг ёки тақводор кишининг қўлини табаррук қилиб ўпишга рухсат берганлар. Суфён Саврий: «Олимнинг ё одил султоннинг қўлини ўпиш суннатдир», деган».


17:43 / 07.10.2016\n2016 йилнинг 7 октябрь куни Ўзбекистон Республикаси Президенти сайловини ёритиш бўйича Республика матбуот марказида Марказий сайлов комиссиясининг мажлиси бўлиб ўтди. Видеоконференцалоқа шаклида ўтган мажлисда Ўзбекистон Республикаси Президенти сайловини ўтказувчи округ сайлов комиссиялари, сайловда қатнашаётган сиёсий партиялар ҳамда оммавий ахборот воситалари вакиллари иштирок этди. Бу ҳақда Ўзбекистон Республикаси Президенти сайловини ёритиш бўйича Республика матбуот маркази хабар бермоқда.\nМажлисда, шунингдек, 7-Самарқанд, 9-Сурхондарё, 11-Фарғона округ сайлов комиссиялари раисларининг Ўзбекистон Республикаси Президенти сайловига тайёргарлик ишларининг бориши ҳақидаги ахборотлари эшитилди.\nМСК Сайлов-2016 округ\nБугун Молдавиянинг сайланган президенти Додон лавозимига киришади


Бош саҳифа › Жума сони › Синоат › СИНОАТ\n– Ўшанда ҳозиргидай куз ойлари эди, — деб ҳикоя қилади Лобар Мирзаева. — Турмуш ўртоғим Раҳим ака вилоятларга йўловчи ташир эдилар. Мен декрет таътилида, бир яшар қизчамнинг тарбияси билан машғул эдим. Эримнинг топгани ейиш-ичиш, ижара пулидан ортмасди. Бунинг устига машина ижарага олинган. Шундай кунларнинг бирида у кишидан хунук хабар келди.\nРуль бошқараётиб, йўлда ухлаб қолибдилар. Машина тўғрима-тўғри келаётган КАМАЗнинг тагига кириб кетибди Уч киши ҳалок бўлган, икки йўловчи касалхонада оғир аҳволда ётарди.\nУ ёғи нима бўлди, маъракалар қандай ўтди, билмайман.\n- Келин, энди сизлар ҳам қайтиб келинглар. Бегона шаҳарда ёш бола билан қийналиб қоласизлар, — деди қайнонам.\nҚизим билан Тошкентга қайтиб келдик. Уй ҳувиллаб ётарди. Ташқарида ҳаво илиқ эканига қарамай, аъзои-баданимдан муз ўтиб кетди. Яхшики, шу пайт кўнгил сўрагани қўшниларим чиқиб қолишди. Ҳатто, Санобар опа қизи Зилолани бизникида қолдирди. «Сизга эш бўлади, биринчи кундан ёлғиз ўтирманг», деди. Аввал ҳам Раҳим акам йўлга кетганларида Зилола бизникига чиқиб, ётиб қоларди.\nҚўшниларим оқибатли, ишқилиб, ундан-бундан ёрдам қилиб туришди. Аммо қўлдан берганга қуш тўймас, ётиб еганга тоғ чидамас, дейдилар. Кўп ўтмай жуда қийнала бошладим. Уйга йиғлаб хат ёзаётгандим, қизим уйғониб кетди. Уни ухлатаман, деб ёнида чўзилганча ўзим ҳам ухлаб қолибман. Шунда марҳум турмуш ўртоғим тушимга кирди. «Лобар, бўлар-бўлмасга уйдагиларингизни безовта қилаверасанми? Дарров «тревога» қилма-да! — деди койигандай. — У ёқ-бу ёқни қара, аввал. Ахир, уйда пул бор-ку! Қора кунга атаб йиғиб қўйганим бор. Жавондаги эски сумка ичида. Тежаб ишлатса, анчага етади.\n- Сизсиз қийналиб кетдим, — дедим йиғлаб. – Бизни ташлаб кетгани қандай кўзингиз қийди?\nМарҳумнинг чеҳраси тундлашди.\n- Менга қолса, шундай бўлсин дебманми? Ихтиёр ўзимда эмас. Ўзингни, қизимни эҳтиёт қил!\nУйғонсам, тушим. Хонада чироқ ёниб турарди. Уни ўчирмай ухлаб қолибман. Бундан ҳайрону лол эдим.\nСекин жавон томонга йўналдим. Унинг эшигини очиб, ўша эски сумкани топдим. Ичини титкиладим. Чиндан ҳам сумкадан эски латтага ўралган, тошдай оғир нарса чиқди. Уни олиб очдиму анграйиб қолдим. Оёқ-қўлимдан мадор қочди. Бу пул эди. Чамаси эрим уни яхши ниятлар билан уй оламиз, деб йиққан бўлса керак!\nПулларни қучоқлаганча йиғлаб юбордим.\n- Ишоганим, суянган тоғим эдингиз! – шу кўйи анчагача йиғлаб ўтирдим. Бу пуллар мен учун пул эмасди, балки севганимнинг менга берган меҳри, сўнгги инъоми эди. Шундан кейин ҳам руҳлар биздан бохабар эканига ишонмай бўладими?!\nЛобар Мирзаева, Тошкент.


Жалолиддин Мангуберди мажмуаси » Урганч шаҳар ҳокимлиги\nЎЗБ / O'ZB / РУС / ENG Махсус имкониятлар\nУрганч шаҳар ҳокимлиги\nТелефон: +99862 228-67-44\nИш вақти: 900–1800, Тушлик: 1300-1400\nТелефон: +99862 228-67-67\nУрганч шаҳар. А.Баходирхон кўчаси, 220100\nЛогин: Пароль (унутдингизми?):\nУрганч шаҳар тарихи\nУрганч халқаро аеропорти\nРесторан, чойхона ва кафелар\nЙирик саноат корхоналари\nЯнгилик ва тадбирлар\nБандликка кўмаклашиш марказ бўлими\nПенсия жамғармаси бўлими\nЁшлар иттифоқи бўлими\nҲалқ таълим бўлими\nШаҳар халқ қабулхонаси\nДавлат хизматлари маркази хизматлари\n“Электрон Ҳукумат” тизими доирасида ўтказилган тадбирлар\n“Электрон ҳукумат” тизимини ривожлантириш маркази\nЭлектрон ҳукумат архитектураси\nҲуқуқий - норматив ҳужжатлар\nЮқори орган ҳужжатлари\nНҲҲлари лойиҳаларини муҳокама қилиш\nҲокимликнинг ўз кучини йўқотган ҳужжатлари\nУрганч шаҳар ҳокимлиги » Ўзбек » Шаҳар ҳақида » Санъат ёдгорликлари » Жалолиддин Мангуберди мажмуаси\nфойдаланувчи ҳозир сайтда\nЖалолиддин Мангуберди мажмуаси\nЖалолиддин Мангуберди мажмуаси 1999 йилда Ж.Мангуберди таваллудининг 800 йиллиги муносабати билан Урганч шаҳрининг марказида Шовот каналининг сўл соҳилида бунёд этилди. Мажмуа шарқона дарвоза, фавворалар, Жалолиддин Мангубердининг улкан ҳайкали ва 15 гектар боғдан иборат.\nМажмуа 1999 йил 5 ноябрда Ўзбекистоннинг биринчи Президенти И.А.Каримов томонидан тантанали равишда очилган.\nМажмуа марказида Жалолиддин Мангубердининг 14,5 метрлик салобатли ҳайкали жойлашган. Ёдгорлик мамлакатимиздаги энг баланд монументлардан бири ҳисобланади. Монумент постаменти қизил гранитдан, ҳайкалнинг ўзи эса бронзадан ясалган. Монумент лойиҳаси муаллифи хоразмлик меъмор Полвонназир Салаев ҳисобланади. Ҳайкални Тошкентлик ҳайкалтарошлар Илҳом ва Камол Жабборовлар яратишган. Мангуберди сиймосини яратишда Ўзбекистон бадиий академиясининг ҳақиқий аъзоси Тўра Қурёзовнинг шу давр асарларидан келиб чиқиб чизган расми асос қилиб олинган. Тўра Қурёзов ушбу асари учун “Ўзбекистон халқ рассоми” унвонига сазовор бўлган.\nМажмуанинг асосий кириш қисмида мовий рангдаги гумбаз билан ёпилган дарвоза мавжуд. Дарвозанинг ҳар икки қанотига ўнтадан жило берилган Хоразм миллий ҳунармандчилигига оид ёғоч ўйма устун ўрнатилган. Олдинда улкан фавора, ичкарида яна учта фаввора бунёд қилинган.\nЖ.Мангуберди (1199-1231) Хоразмшоҳлар давлатининг сўнгги подшоҳи бўлиб,Чингизхон бошчилигидаги мўғулларга қарши узоқ йиллар кураш олиб борган миллий қаҳрамон ҳисобланади.Жалолиддин Мангуберди бутун дунёда Чингизхон ва унинг лашкарларига қарши энг катта зарба берган ҳарбий қўмондон сифатида тан олинган.Унинг жанг майдонларидаги жасоратига ҳатто Чингизхон ҳам тан бериб, “агарда имкони бўлганида 4 ўғлимни Жалолиддинга алмаштирган бўлардим” дея юқори баҳо берган.\nМустақилликдан кейин Жалолиддин Мангубердининг озодлик учун курашига юқори баҳо берилган ҳолда 1999 йил ноябрида 800 йиллик таваллуд санаси тантанали нишонланди.Шунингдек, “Жаллолиддин Мангуберди” ордени таъсис қилинди, боғ-мажмуа ва ҳайкали барпо қилинди.\nСана: 26.01.2019 11:19\nЎзбек / Шаҳар ҳақида / Санъат ёдгорликлари\nҚайси турдаги янгиликлар сизни кўпроқ қизиқтиради?\nФото ва видео материаллар\nЎзбекистон Республикаси Олий Мажлиси Конунчилик Палатаси\nУрганч ш. А.Баходирхон кўчаси 186-уй, 220100\n+99862 228-67-67 info@urganchshahar.uz\n© 2018-2019 Урганч шаҳар ҳокимлиги. Маълумотлардан фойдаланиш шартлари.


Қозоғистондаги фожиада омон қолган Ўзбекистон фуқароларининг шахси аниқланди » Ўзбекистон янгиликлари – Zamin.uz\nБугун, 18 январь куни Қозоғистонда йўловчи автобуси ёниб кетди ва оқибатда 52 киши ҳалок бўлгани ҳақида хабар берган эдик. Ушбу фожиа юзасидан Ўзбекистон Республикаси Ташқи ишлар вазирлиги расмий хабар билан чиқди.\nТИВ ахборот хизматининг хабарига кўра, автобусда бўлган 57 нафар йўловчидан 2 нафар ҳайдовчи Қозоғистон фуқароси бўлган. Аввал хабар берганимиздек, ёнаётган автобусдан 5 нафар одам қутулиб қолишга улгурган.\nЖароҳатланган 5 нафар — 2 нафар ҳайдовчи, 3 нафар йўловчи бўлиб, уларнинг шахси аниқланди — Ўзбекистон фуқаролари Аҳрор Исаков (14.04.1988 й.т.) ва Исроилжон Мирзааҳмедов (10.01.1980 й.т.). Қолгани Қозоғистон фуқаролари.\nХабарларга кўра, Ўзбекистондан Оқтўба вилоятига махсус самолёт учиб кетиши кутиляпти. Қайд этилишича, 52 нафар қурбонларнинг орасида Ўзбекистон фуқаролари ҳам бўлиши мумкин.\nОқтўба вилоятининг фавқулодда вазиятлар департаментида вилоят аким ўринбосари раҳбарлигида тезкор штаб тузилган бўлиб, «тезкор рақамлар» ишлаб турибди: +7 7132 56-29-62, +7 7132 56-68-85.\nЎзбекистоннинг Қозоғистондаги элчихонасининг махсус телефон рақамлари: + 7 777 218 20 10, эл-почта: emb-uzbekistan1@mail.ru.\nЯнгиликлар » Жамият » Қозоғистондаги фожиада омон қолган Ўзбекистон фуқароларининг шахси аниқланди


Qalampir.uz - Алламжоновнинг кетганига 40 кун тўлди! Унинг ўрнини ким эгаллади?\n12:22, 14.11.2018 Жамият\nАлламжонов ишдан олингандан сўнг, илк тахминлар ўртага чиқди, ижтимоий тармоқларда бу мавзу кўплаб муҳокамаларга сабаб бўлди.\nХабарингиз бор, Комилжон Алламжонов Ўзбекистон Республикаси Президентининг Администрацияси раҳбари ўринбосари – Ўзбекистон Республикаси Президенти матбуот котиби лавозимидан 3 октябрь куни четлатилган эди.\nШу кун унинг Президент Администрациясидаги сўнгги иш куни бўлди ва Алламжоновнинг лавозимидан озод этилганига 40 кундан ошди.\nКомилжон Алламжонов Ўзбекистон Республикаси Президентининг Администрацияси раҳбари ўринбосари – Ўзбекистон Республикаси Президенти матбуот котиби лавозимидан озод этилгани ҳақидаги расмий хабар ҳамон эълон қилингани йўқ. Унинг ўрнини ким эгаллагани ҳам мавҳумлигича қолмоқда.\nБу орада эса Президент Матбуот хизматида уч тайинлов амалга оширилди. Салимбой Ашуров Президент Администрациясининг оммавий ахборот воситалари, телевидение ва матбуотни ривожлантириш шўъбаси раҳбари, Баҳодир Юнусов мазкур шўъбанинг консультанти, Элбек Долимов шўъба етакчи консультанти лавозимига тайинланди.\nКомилжон Алламжонов Президент Матбуот котиби лавозимида 2017 йилнинг 1 декабрида фаолият бошлаганди. Унинг Президент Мирзиёев билан сўнгги сафари Ҳиндистонга бўлди. У охирги бор 3 октябрь куни Президент Шавкат Мирзиёев раислигида энергетика соҳаси бўйича ўтказилган йиғилишда иштирок этган. Йиғилишдан сўнг, лавозимидан озод этилганди.\nЎша вақтларда Ижтимоий тармоқларда Алламжонов саломатлиги сабаб ишдан кетгани ҳақида норасмий хабарлар тарқатилганди.\nИш фаолиятини Ўзбекистон Миллий телерадиокомпаниясида бошлаган Алламжонов Ўзбекистон Республикаси Давлат Солиқ қўмитасидаги фаолияти билан тилга тушган эди. Кўплаб лойиҳаларга бош-қош бўлган Алламжоновнинг кейинги йиллардаги фаолияти “Миллий” телеканали билан боғланди. Алламжонов телеканал муассиси сифатида кўрилади. Қолаверса, “Автотест” ҳайдовчилар мактаби ҳам Алламжоновники экани айтиб келинади.\nОАВ соҳаси ходимларини, жамоатчиликни бир савол қизиқтириб келмоқда. Алламжоновнинг ўрнига қачон Матбуот котиби тайинланади?\n13:07, 08.12.2018 3 056\n14:31, 07.12.2018 917\n20:40, 29.11.2018 4 521\n13:25, 29.11.2018 4 599\n21:43, 28.11.2018 4 592


19 апрел 2021, Тошкент вақти: 20:56\nХалқаро Амнистия икки ўзбекистонликка белгиланган ўлим жазоси ижро этилиши мумкинлиги юзасидан жиддий ташвиш билдимоқда.\nТашкилотининг Марказий Осиё ва Кавказ бўйича мутахассиси Анна Сандер-Плассман Озодлик мухбири билан суҳбатда Шуҳрат Ориповнинг яқинлари ўтган жума куни у билан учрашиш учун қамоққа борганида учрашув бекор қилинганини айтади. Анна Сандер-Плассманга кўра, шу сабабли Халқаро Амнистия Шуҳрат Орипов қатл этилган бўлиши мумкинлигидан хавотирга тушган:\n”БМТ Инсон ҳуқуқлари қўмитаси жазо ижросини тўхтатиб туришни тавсия қилганига қарамай, сўнгги йилларда Ўзбекистон ҳукумати 14 маҳбусни қатл этгани. Бу ихтиёрий Протоколининг қўпол равишда бузилиши, шунингдек, БМТ Инсон ҳуқуқлари қўмитаси тафсияларига риоя қилиш тўғрисида Ўзбекистон ҳукумати берган ваъдага ҳам зид“ - дейди Халқаро Амнистия вакили.\nМаълумки, Ўзбекистон ҳукумати Фуқаролик ва сиёсий ҳуқуқлар тўғрисидаги халқаро конвенциянинг ихтиёрий Протоколини имзолаган. Мазкур хужжатни имзолаш орқали ҳукумат БМТ Инсон ҳуқуқлари қўмитаси бирон ишни кўриб чиқаётган пайтда айбдор шахсни қатл этимаслик мажбуриятини ўз зиммасига олган. БМТ Қўмитаси жорий йилнинг 18 майида Шуҳрат Орипов иши юзасидан шу ҳақда баёнот эълон қилган.\n“Оналар ўлим жазоси ва қийноқларга қарши” номли Ўзбекистондаги инсон ҳуқуқлари ташкилоти фаоли Дилобар Худойберганованинг Халқаро Амнистияга билдиришича, яқинда унинг ташкилоти ўлим жазосига ҳукм этилган маҳбуслар қамоқхона нозирлари томонидан қаттиқ калтаклагани ҳақидаги маълумотни қўлга киритган. Худойберганова фикрича, Шуҳрат Орипов ҳам калтакланган бўлиши ва унга етказилган тан жароҳатини яқинларига кўрсатмаслик учун қамоқхона нозирлари учрашувга рухсат бермаган бўлиши мумкин.\nАнна Сандер-Плассман Озодлик радиосига Халқаро Амнистия ўлимга ҳукм этилган Содиқ Қодиров иши юзасидан ҳам жиддий ташвишда эканини айтади:\n”Биз Содиқ Қодиров иши юзасидан ҳам жиддий ҳавотирдамиз. У ҳозирда Тошкентдаги қамоқхонада ўлим жазосини кутмоқда. БМТ Инсон ҳуқуқлари қўмитаси унинг ишига ҳам аралашиб, жазони ижро этмасликни ҳукуматдан сўраган. Аммо биз Ўзбекистон ҳукумати уни ҳам қатл этиши мумкинлигидан чуқур ташвишдамиз“.\nСодиқ Қодировнинг онаси айтганига асосланиб Анна Сандер-Плассманнинг маълум қилишича, 14 октябр куни Тошкентдаги қамоқхонада бўлиб ўтган учрашувда Содиқ онасига ўзининг қийноққа солингани, зўрлангани ва калтакланганини айтган. Шунингдек, учрашув пайтида Содиқ ўз онасига яқинда расмийлар билан учрашганини ва улар Содиққа 12 ноябрдан кейин яшамаслигини маълум қилганларини айтган.\nБМТнинг Инсон ҳуқуқлари қўмитаси Ўзбекистон ҳукуматини Содиқ Қодиров қийноққа солингани ва унинг ҳуқуқлари бузилгани ҳақидаги арзлар юзасидан текширув тугамагунича суд ҳукмини ижро этилмасликка чақирган.\nХалқаро Амнистия вакилига кўра, Ўзбекистон ҳукумати ташкилотнинг жума куни эълон қилган баёнотига ҳозиргача жавоб бермаган:\n”Ўтган ҳафта охирида зудлик билан ҳаракат қилиш тўғрисида биз баёнот эълон қилиб, унда Ўзбекистон ҳукуматига шу кишиларга белгиланган жазо ижросини тўхтатишни ҳамда БМТ Инсон ҳуқуқлари қўмитаси томонидан берилган тафсияларни бажаришни сўраб мурожаат қилдик. Аммо сўровимизга ҳозиргача Ўзбекистон ҳукуматидан жавоб олганимиз йўқ“ - дейди Анна Сардер-Плассман.\nХалқаро Амнистия яқинда эълон қилган ҳисоботда собиқ Совет Иттифоқи ҳудудида фақат Беларус ва Ўзбекистон ўлим жазосини ҳамон қўллаётган давлатлар экани билдирилган.\nМарказий Осиёнинг Ўзбекистондан бошқа республикаларида ўлим жазоси бекор қилинган ёки унга мораторий эълон қилинган, яъни жазони ижро этиш тўхтатиб қўйилган. Халқаро Амнистия ташкилотига кўра, агар Беларус ва Ўзбекистон ўлим жазосига мораторий эълон қилса, Европа ва Марказий Осиё ўлим жазосидан ҳоли зонага айланади.


Янги Зеландия Бош вазири Трампнинг мусулмон-конгрессменлар ҳақида айтган исломофобик фикрларини қоралади - Hidoyat.uz\nЯнги Зеландия Бош вазири Трампнинг мусулмон-конгрессменлар ҳақида айтган исломофобик фикрларини қоралади\nАсосий саҳифа Янгиликлар Дунё янгиликлари Янги Зеландия Бош вазири Трампнинг мусулмон-конгрессменлар ҳақида айтган исломофобик фикрларини қоралади\nЧоп этилди Iyul 18, 2019 Янги Зеландия Бош вазири Трампнинг мусулмон-конгрессменлар ҳақида айтган исломофобик фикрларини қораладиda fikr bildirishni o'chirish\nЯнги Зеландия бош вазири Жасинда Ардерн, АҚШ президенти Доналд Трампнинг twittеr орқали қилган ирқчилик ва исломофобик баёнотларини шарҳлади. АҚШ Президенти twittеrда қолдирган сўзларида демократик партиянинг аъзолари бўлган мусулмон-конгрессменларни дунёдаги «энг коррупция ривожланган ва нуқсонли» мамлакатлардан келгани ва «ўз мамлакатларига қайтишлари» кераклиги билан айблаган. Табиийки, АҚШ Президенти бу баёнотида конгрессменлар – Илҳан Умар, Рашид Тляйб, Александрия Окасио-Кортес ва Аянне Прессли ҳақида сўз юритган. Бундан ташқари, Трамп бошқа twittеrда, Илхом Умарни нутқидан иқтибос келтириб, 11-сентябрь куни содир бўлган террористик ҳужумларга бефарқ бўлмаганликда ҳам айблаган. Бу ўринда Янги Зеландия Бош вазири Жасинда Ардерн бошқа давлатларнинг ишларига аралашмаслик қоидасини бузиб, АҚШ президентининг аёлларга нисбатан нафратга тўла ҳужумини кескин қоралади, дея хабар беради IslamNews сайти Albawabaга таянган ҳолда.\n«Одатда мен бошқа халқларнинг сиёсатига аралашмайман», дейди Янги Зеландия Бош вазири. — Лекин аксарият одамларга шу нарса маълум бўлсинки, Трампдан рози эмаслигим аниқ. Бизнинг парламентимиз вакилларнинг жойи бўлиши керак, у Янги Зеландия каби кўриниши ва ҳис этилиши лозим».\nХом гапга пишиқ жавоб: Барибир\nҲаж – улуғ неъмат мавзусида суҳбат ташкил этилди


Uzbek Tigers 2 апрель куни Қозоғистонда Astana Arlans билан жанг ўтказади - Спорт UZ - Скачать музыку бесплатно новинки музыки 2016-2017\nUzbek Tigers 2 апрель куни Қозоғистонда Astana Arlans билан жанг ўтказади\n2016 йилнинг 2 апрель куни Қозоғистоннинг Усть-Каменогорск шаҳрида The World Series Boxing (WSB) сериясининг тўртинчи мавсум навбатдаги жанги ўтказилади. Унда маҳаллий "Astana Arlans" жамоаси Ўзбекистоннинг "Uzbek Tigers" жамоасига қарши баҳс юритади. Қозоғистонга йўл оладиган "Uzbek Tigers" жамоаси таркибдан Аброржон Қодиров (-52 кг), Элнур Абдураимов (-60 кг), Маҳмуд Ғоипов (-69 кг), Шуҳрат Абдуллаев (-81 кг) ва Мирзоҳиджон Абдуллаев (+91 кг) ўрин олишган. Мураббийлар: Тўлқин Қиличев ва Зиёвиддин Тойганбоев. Эслатиб ўтамиз, ушбу жамоаларнинг 27 февраль куни Тошкентда бўлиб ўтган ўзаро учрашувида "Uzbek Tigers" жамоаси 4:1 ҳисобида зафар қучган эди. Боксчиларимизга бўлажак жангларда ҳам омад ва зафарлар тилаб қоламиз. - деб хабар бермоқда Stadion.uz нашри.


Янги автомобилни техник кўрикдан ўтказиш талаби бекор қилиниши мумкин – Газета.uz\n2021 йилги давлат дастури лойиҳасидан янги автомобилни техник кўрикдан ўтказиш талабини бекор қилиш таклифи ўрин олган. Жамоатчилик билдирган таклифларда ЙҲХХнинг асосий фаолиятини «фуқароларга кўмак бериш»га йўналтириш мақсад қилинган. Муҳокама 10 кун давом этади.\n18 январ 2021, 16:49 Жамият\n2021 йил — Ёшларни қўллаб-қувватлаш ва аҳоли саломатлигини мустаҳкамлаш йилида амалга оширишга оид давлат дастури фармони лойиҳаси жамоатчилик муҳокамаси учун эълон қилинди.\nФармон лойиҳаси билан жамоатчиликнинг ЙҲХХнинг асосий фаолиятини «фуқароларга кўмак бериш»га йўналтириш ҳамда коррупцияга имкон берадиган омилларни бартараф этиш чораларини кўришга доир таклифлари маъқулланмоқда.\nШунга мувофиқ, янги автомобилни техник кўрикдан ўтказиш талаби бекор қилиниши ҳамда транспорт воситасини техник кўрикдан ўтказиш экстерриториаллик принципи асосида йўлга қўйилиши мумкин.\nТошкент, Нукус шаҳарлари ва вилоятлар марказларида биттадан рўйхатдан ўтказиш ва имтиҳон олиш бўлимларида «прописка»дан қатъи назар транспорт воситаларини давлат рўйхатидан ўтказиш ва уларга давлат рақамини бериш кўзда тутилмоқда.\nЯна бир таклиф — барча рўйхатдан ўтказиш ва имтиҳон олиш бўлимларида ҳамда 20 та ДХМларда миллий ҳайдовчилик гувоҳномасини расмийлаштириш экстерриториаллик принципи асосида амалга оширилади. Ҳайдовчилик гувоҳномаси учун имтиҳон жараёнини онлайн кузатиш имконини яратиш ҳам режа қилинган.\n276 та банддан иборат лойиҳа муҳокамаси «Тараққиёт стратегияси маркази» ҳамда «Юксалиш» УМҲнинг махсус сайтларига жойлаштирилган.\nМуҳокамалар 27 январь куни якунланади.\nАвтомобилларни техник кўрикдан ўтказиш ҳуқуқини тадбиркорларга бериш 2021 йилга қолдирилди 21 феврал 2019, 10:23\nТехник кўрикдан ўтишда тиббий маълумотнома талаб қилинмайди 24 декабр 2017, 11:27\nЕнгил автомобилни техник кўрикдан ўтказиш тадбиркорларга топширилади 12 июл 2017, 22:02


Galaxy S21'лар ҳақидаги баъзи маълумотлар тасдиқланди (+видео) - Terabayt.Uz\nGalaxy S21'лар ҳақидаги баъзи маълумотлар тасдиқланди (+видео)\nSamsung Galaxy S21 флагман линейкаси борасида сиздирилган энг сўнгги маълумот қурилмаларнинг хотира сиғими ва ранги борасида бўлди.\nGSMArena'нинг Winfuture.de сайтига таяниб маълумот беришича, Германиядаги смартфон сотувчи йирик дўконларга ҳозирданоқ янги Galaxy S смартфонлари борасида, жумладан, қурилмалар хотира сиғими ва ранги борасида маълумот берилмоқда.\nЛинейканинг энг кичик модели — S21 смартфони 128/256ГБ сиғимли доимий хотирага эга бўлиб, корпус ранги кулранг, оқ, пушти ва сиёҳаранг рангларда бўлади.\nS21+ ҳам 128/256ГБ хотирали бўлиб, мижозлар уч хил: кумушранг, қора ва сиёҳранг ранглардан бирини танлашлари мумкин бўлади.\nS21 Ultra эса 128/256/512ГБ доимий хотирага эга бўлади. Ранг опциялари икки хил: қора ва кумушранг.\nШунингдек, S Pen борасида тарқалаган олдинги маълумотлар ҳам мана тасдиқланди. Маълум бўлишича, S21 Ultra S Pen стилусини ростдан ҳам қўллаб-қувватлайди. Бироқ, Galaxy Note флагманларидан фарқли ўлароқ, стилус смартфоннинг ўзи билан бирга бўлмасдан, Clear View ва Silicone Cover ҳимоя чехолларига жойланади. S Pen ручкаси чехол билан бирга сотилади.\nСмартфонларнинг тақдимот куни 14 январда бўлиши, сотувлар эса февраль охири ёки март бошида бошланиши кутилмоқда.\nҲозирга қадар, смартфонлар кўрсатилган қатор видеолар тармоқда тарқалган эди. Шулардан энг сўнггисида Galaxy S21+ ишлатиб кўрилган:\nТақдимотга қадар, сиз Galaxy S21 смартфонларининг сифатли рендерлари билан танишишингиз, учала модель ҳажмини кўрсатувчи «жонли» сурат билан танишишингиз, учала модель учун чиқарилган расмий видеони кўришингиз, Geekbench синови натижалари билан танишишингиз, смартфонлар нархини билишингиз, флагманларни қулфдан чиқаришнинг кутилмаган усули ҳақида ўқишингиз ва моделлар ҳақидаги барча асосий маълумотлар билан битта саҳифада танишишингиз мумкин.


Россияда коронавирус авж олиб кетишининг асосий сабаби айтилди - Darakchi\nДУНЁ 27.10.2021, 12:27\nССВ Матбуот хизматининг хабар беришича, Россия Федерациясида 26 октябрь ҳолатига кўра, бир кеча-кундузда 36 минг 446 кишида COVID-19 вируси аниқланган ва улардан 1 минг 106 нафари ҳаётдан кўз юмган.\nТабиийки, ушбу ҳолат барчани жиддий хавотирга солмоқда. Ўз навбатида, вазиятнинг бу қадар аянчли тус олишига сабаб бўлган омиллар таҳлил қилиняпти.\nРоссиядаги етакчи илмий-тадқиқот институтларидан бирининг лаборатория раҳбари, тиббиёт фанлари доктори, профессор Михаил Костиновнинг маълум қилишича, ҳаммаси мамлакатда коронавирусга қарши жамоавий иммунитет шаклланмагани билан боғлиқ. Чунки бу ерда аҳолини эмлаш даражаси паст.\nКостиновнинг сўзларига кўра, Россияда COVID-19 га қарши учта вакцина қўлланиляпти. Бироқ аҳоли орасида эмланишни хоҳламаётганлар ёки пайсалга солаётганлар кўп. Оқибатда улар вақт ўтиб барибир ушбу касалликка чалинишяпти. Шу туфайли вируснинг янги мутациялари пайдо бўлиши учун имконият ҳам юзага келмоқда.\nТўғри, мамлакатда эмланганлар орасида ҳам баъзан коранавирусни юқтириш ҳолатлари учрамоқда. Аммо уларда касаллик анча енгил ўтяпти ва асоратлар кам. Шу маънода, оммавий иммунитет COVID-19 ни тўлиқ блоклаш имконини беради, дейишмоқда мутахассислар.\n"Омикрон" сабаб Қозоғистон ҳам бир қатор чекловларни жорий қилади\nЛиван аҳолиси нархлар кўтарилишига қарши норозилик намойишларини ўтказди\nШвейцарияда бўлиши кутилаётган қишки Универсиада ўйинлари"омикрон" сабаб бекор қилинди


Ана сенга “Матиз”, мана сенга “Нексия” » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ана сенга “Матиз”, мана сенга “Нексия”\nШароф Рашидов тумани, Зиёкор ҚФЙ, Қурувчилар кўчасида яшовчи Ш.Ғ. туман ИИБга ариза билан мурожаат этиб, шу туманнинг Олмазор маҳалласи, Учариқ кўчасида яшовчи Ж.А. “Матиз” русумли автоулов олиб бераман”, дея 3000 АҚШ долларини олганлиги, аммо на автоуловдан, на пулдан дарак бўлмаганлигини баён қилган.\nСуриштирув давомида Ж.А. Сирдарё вилояти, Сардоба тумани, Наврўз МФЙ, Яшил кўчасида яшовчи Ж.Т.га “Нексия” олиб бериш ваъдаси билан унинг 13 миллион сўмини ўзлаштиргани аён бўлди.Ҳолат бўйича Жиноят кодексининг 168- моддаси, 3- қисми, “б” банди билан жиноят иши қўзғатилган.


Россияда норозилик намойишлари бошланди | Qalampir.uz\nРоссияда норозилик намойишлари бошланди\nОлам\t23 Январь 14:08 17069\nРоссия федерациясининг бир қанча ҳудудларида мухолифат Алексей Навальнийнинг тарафдорлари норозилик намойишлари уюштирмоқда. Оқибатда, айрим ҳудудларда ҳуқуни муҳофаза қилувчи орган ва митинг иштирокчилари ўртасида тўқнашувлар содир бўлмоқда.\nНовосибирскда одамлар Қизил авеню бўйлаб Ленин майдонига қараб юрган. Маълумотларига кўра, мингга яқин одам кўчага чиққан. Ҳибсга олинган саккиз киши ҳақида маълумот мавжуд.\nВладивостокда полиция намойишчиларни куч билан тарқатиб юборган. У ерда аллақачон 20 дан ортиқ киши ҳибсга олинган.\nКрасноярскдаги митингда бир ярим мингга яқин киши қатнашмоқда.\nНавальний “Новичок” заҳаридан заҳарланган, деб тахмин қилинадиган Томскда одамлар шаҳар марказидан ўтиб кетган. Митингда 700 дан ортиқ одам тўпланган. Одамлар: “Путин – ўғри” ва “Навальний, биз сиз билан”, дея ҳайқирмоқда.\nКузбассда 500 га яқин намойишчилар Кемерово шаҳар ҳокимлиги биносига етиб келган. Кўплаб полициячилар яқин атрофда жойлашган вилоят ҳокимияти ҳудудини ўраб олган.\nМоскванинг Тверская кўчаси Пушкинскаядан “Манежная” майдонигача полиция томонидан тўсилган. Шунингдек, қўшни йўллар ҳам ёпилган.\nҲисоб-китобларга кўра, Москва вақти билан соат 11:00 га қадар бутун Россия бўйлаб норозилик акцияларида 15 мингдан ортиқ одам қатнашмоқда. Намойишчиларнинг аксарияти Владивосток ва Иркутскда – ҳар бир шаҳарда уч мингдан ортиқ киши иштирок этмоқда.\n31 Июль 13:36 50726\n31 Июль 18:28 28837\n02 Август 13:59 24480\n31 Июль 12:18 19790\n01 Август 21:20 18224


Нақшбандия машойихлари. Хожа Ориф Ревгарий (Аллоҳ сиррини муқаддас қилсин) 2-қисм – Imom Buxoriy xalqaro ilmiy-tadqiqot markazi\nHome / АЛЛОМАЛАР / Нақшбандия машойихлари. Хожа Ориф Ревгарий (Аллоҳ сиррини муқаддас қилсин) 2-қисм\n15/04/2019\tАЛЛОМАЛАР 219 кўрилган\nХожа Ориф Ревгарийнинг бизгача маълум бўлган ягона асари “Орифнома”дир. Ҳижрий 622 (милодий 1225) йил қаламга олинган бу асарда илк сўфийларнинг фикр-қарашлари билан бирга, устози Абдулхолиқ Ғиждувоний билан боғлиқ манқабалар ҳам ўрин олган.\n“Рисолаи Сиғноқий” асарида баён этилишича, кунлардан бир кун Хожа Аҳмад Яссавий таом пишираётиб, муриди Хожа Дуғийни Ғиждувонга бориб, Хожа Абдулхолиқ Ғиждувонийдан қатиқ олиб келишни буюради. Хожа Дуғий Ғиждувонга етиб бормасданоқ Ғиждувонийнинг халифаси Хожа Ориф Ревгарий Аҳмад Яссавий ҳузурига қатиқ олиб келади. Бундан хабар топган Хожа Дуғий: “Орифнинг ҳоли мендан устун келди”, — дея Хожа Орифнинг камолотини эътироф этади.\nХожа Абдулхолиқ Ғиждувоний ҳазратларининг узоқ йиллар хизматида бўлган энг фазилатли муридларидан ва буюк халифаларидан бўлганлар. Сайр-у сулукда устози (пири) жорий қилган тариқат йўлини давом эттиришда самимий ихлос ва ғайрат кўрсатганлар.\nМахсус сиртқи бўлим 2-курс талабаси,\n“Шайх Дарвеш” жоме масжиди имом-хатиби


Корхонамиз 2016 йилда автомобиль сотиб олган. Корхона директори ҳар кунлик ёқилғи харажатларини камайтириш мақсадида ушбу автомобильга газ-балонли жиҳозни ўз пул маблағлари ҳисобидан ўрнатди.\n1. Автомобильга газ-балонли жиҳозни ўрнатишга кетган харажатларни компенсация қилиб бериш учун, аввалан бор ушбу жиҳозни корхона балансига асосланган холда кирим қилиб олиш лозим. Бунинг учун корхона директори (шартномада жисмоний шахс сифатида қаралади) ва корхона ўрталарида олди-сотди шартномаси тузилиши керак. Шартномага жиҳозни топшириш-қабул қилиш далолатномаси расмийлаштирилади. Далолатномада жиҳозни қиймати ҳамда уни автомобильга ўрнатиш учун кетган харажатлар суммаси акс эттирилади. Ушбу хужжатлар асосида жиҳоз корхона балансига кирим қилинади.\nАвтомобильга газ-балонли жиҳозни ўрнатиш харажатлари ушбу автомобильни модернизация қилиш билан боғлиқ бўлган харажатлар таркибига киритилади. Шунинг учун ушбу харажатлар (жиҳознинг қиймати билан биргаликда) автомобильнинг қийматига киритилади ва бухгалтерия ҳисобида қуйидаги тартибда акс эттирилади:\nАсосий воситаларни модернизация қилиш жараёнида вужудга келган қарзлар\n0890 «Бошқа капитал қўйилмалар»\nКапитал қўйилмаларни автомобиль қийматига олиб бориш\nЖисмоний шахсга харажатларни компенсация қилиб бериш\nПул маблағларини ҳисобга олувчи счётлар\n2. Автомобил учун корпоратив пластик карточка орқали сотиб олинган эҳтиёт қисмлар ва ёқилғи мойлаш материаллари бухгалтерия ҳисобида акс эттириш учун пластик карточкадан фойдаланувчи моддий жавобгар шахс корхона бухгалтериясига белгиланган тартибда расмийлаштирилган аванс ҳисоботини ва унга илова қилинган терминал чекларини, шартнома ва ҳисобварақ-фактураларни (агар бўлса) такдим этиши лозим.\nАвтомобилга сарфланган ёқилғини ҳисобини юритиш мақсадида ҳар ҳисобот давр учун (хафта ёки ой) йўл варақаси расмийлаштирилади ва унда ҳисобот даври давомида автомобилда босиб ўтилган масофа (пробег, км) ҳамда сарфланган ёқилғи (литр) миқдори акс эттирилади.\nУшбу хужжатлар асосида автомобиль ёқилғиси корхона балансига кирим ва чиқим қилинади ва бухгалтерия ҳисобида қуйидагича акс эттирилади.\nКорпоратив пластик карточка асосида ёқилғи сотиб олиш\n5530 «Бошқа маҳсус счётлар»\nЁқилғини ҳисобдан чиқариш


Коронавирусга қарши бепул эмланиш учун Сербияга қўшни давлатлардан минглаб кишилар келди\nСербия ҳукумати 27-28 март кунлари коронавирусга қарши бепул эмланишни истаган барча хорижликларни мамлакатга таклиф қилди. Черногория, Шимолий Македония ҳамда Босния ва Герцеговина фуқаролари Сербияга ёпирилиб келди.\nСербия ҳукуматининг 27 ва 28 март кунлари барча хоҳловчи хориж фуқароларини коронавирусга қарши бепул эмлаш ҳақидаги таклифи яхши кутиб олинди. «Welt» газетасининг ёзишича, 27 март куни бир неча минг киши мамлакатга кириб келди.\nНашр маълумотига кўра, гап асосан Босния ва Герцеговина, Черногория ва Шимолий Македония фуқаролари ҳақида бормоқда. Улар 27 март куни эмлаш марказлари олдида узун навбатлар ҳосил қилди, кўпчилик эмланиш учун оиласи билан келди.\nБосниянинг Klix янгиликлар портали ёзишича, Сербияга кириш учун чегарада ҳам навбатлар юзага келган.\nЭмлаш бўйича умумевропа кампанияси фонида Сербияда аҳолини эмлаш муваффақиятли кечмоқда. Мамлакатнинг етти миллион аҳолисидан икки миллион нафари вакцинанинг камида бир дозасини олиб бўлди. Сербияда аҳоли BioNTech/Pfizer, AstraZeneca, «Спутник V» ва Sinopharm вакциналари билан эмланмоқда.\nШу билан бир вақтда, Сербия билан чегарадош давлатларда эмлаш ишлари эндигина бошланди. Сербия аввалроқ Босния ва Герцеговина, Черногория ва Шимолий Македонияга беғараз асосда вакциналарнинг кичик партиясини жўнатганди.


Ахборотнома: Бирлашган Араб Амирликлари ҳудудида ишга жойлашиш | LABOR-MIGRATION\nБирлашган Араб Амирликлари ҳудудида ишга жойлашиш\nАхборотнома - Бирлашган Араб Амирликлари ҳудудида ишга жойлашиш\nБирлашган Араб Амирликларида бўлиш қоида ва шароитлари тоғрисида ахборотлар\n1. Бирлашган Араб Амирликлари тўғрисида маълумот:\nМайдони:84 минг км2.\nАҳолиси: 2 000 000 дан ортиқ.\nПойтахти: Абу-Даби шаҳри.\nМаъмурий тузилиши: Бирлашган Араб Амирликлари (кейинги матнда БАА деб юритилади) – федератив давлат бўлиб, еттита амирликдан иборат: Абу-Даби, Ажман, Дубай, Рас-ал-Хайма, Умм-ал-Кайвайн, Ал-Фужайра, Шаржа. БАА – Республика ва монархия тузилмасининг бирга қўшилмаси. Бу федератив давлат бўлиб, еттита амирликдан – мутлақ монархиялардан иборат. Давлатни Абу-Даби амири, ҳукуматни – Дубай амири бошқаради.\nЙирик шаҳарлари: Абу-Даби, Дубай, Шаржа.\nПул бирлиги: Дирҳам (AED).\n2. БАА ҳудудида ишга жойлашиш бўйича муҳим кўрсатмалар.\nБААда ишга жойлашиш истагини билдирган фуқаролар Ташқи меҳнат миграцияси агентлиги ва БААнинг «A S Unique Human Resources Consultant», «PIONEER VISION Group», «ALREAYA Typing Services» Company корхоналари билан тузилган шартномаларга асосан вақтинчалик меҳнат фаолиятини амалга оширишлари мумкин.\n3. БАА ҳудудида ишга жойлашишни истаган фукороларга асосий талаблар:\n1. Номзоднинг ёши 18 ёшдан юқори бўлиши;\n2. Ўзбекистон Республикаси ҳудудидан чиқиш таъқиқи бўлмаслиги;\n3. Инглиз тилини (иш берувчининг талаби) даражада билиши;\n4. Муқаддам судланмаган ва Ўзбекистон Республикаси ҳудудидан чиқиш тақиқи бўлмаслиги;\n5. БАА ҳудудида бўлиш ва бошқа қонунларини бузмаган бўлиши;\n6. Тиббий ва жисмоний соғлом бўлиши лозим.\n7. БААда ишлашга рухсат берилиши учун барча ҳорижликлар тиббий текширувдан ўтишлари талаб қилинади.\n4. БАА ҳудудида ишга жойлашишнинг асосий тартиби:\n1-босқич Ўзбекистон Республикаси фуқароси (кейинги матнда фуқаро деб юритилади) БААдаги иш берувчи корхона (кейинги матнда иш берувчи деб юритилади) томонидан ўтказиладиган танловда (суҳбатда) қатнашади.\nТанловдан муваффақиятли ўтган фуқароларга иш берувчи корхона томонидан БААда қонуний вақтинчалик меҳнат фаолиятини амалга ошириш учун ишчи визаси (resident visa) ва меҳнат шартномаси лойиҳаларини юборилади.\n2-босқич Ишчи визаси ва меҳнат шартномаси лойиҳалари юборилгандан сўнг фуқаролар БААда қонуний меҳнат фаолиятини амалга оширишлари учун Агентлик томонидан ташкилий тартибда хорижда ишга жойлаштириш чоралари кўрилади.\n5. БАА ҳудудида бўлишда асосий эътибор қилиниши керак бўлган масалалар:\nБАА ҳалқи анъаналари ва урф-одатларига ҳурмат билан қарашлари, муомала ва одоб-аҳлоқ қоидаларига риоя қилишлари лозим;\nМеҳнат шартномасида кўрсатилган талаб ва мажбуриятларга амал қилишлари лозим.\n2022-07-06 09:32:31 528


2017 йилги энг оммабоп видеолар: тайча рақс, лабини қимирлатмай гапирувчи қизча ва Трамп инаугурациясига пародия! - Terabayt.Uz\n2017 йилги энг оммабоп видеолар: тайча рақс, лабини қимирлатмай гапирувчи қизча ва Трамп инаугурациясига пародия!\nМашҳур YouTube видеохостинги якунига етаётган 2017 йилнинг энг кўп кўрилган лавҳалар рўйхатини эълон қилди. Бу ҳақда The Verge нашри хабар берган.\nGoogle’га қарашли мазкур видеосервис анъанавий тарзда иккита рейтинг эълон қилади, улар томоша қилишлар сони ва вақтига, улашишлар, изоҳлар ва «лайк»лар сонига асосан тузилади.\nЎҚИНГ: YouTube’ни қулайроқ қилувчи қўшимчалар\nTop Trending деб номланувчи биринчи рейтинг 2017 йил давомида энг оммабоп видеолавҳалар ўнлигидан иборат. Мазкур ўнта видеони жами 633 миллион марта томоша қилишган, уларни кўришга умумий ҳолда 40 миллион соатдан ошиқ вақт сарфлашган. Рейтинг ғолиби The Mask Singer 2 деб аталувчи Таиланд мусиқий шоусининг лавҳаси бўлган. Унинг асосий ўзига хослиги – иштирокчилар турли ғаройиб ниқоблар ва либослардан фойдаланишганидир. Шунингдек, кучли ўнликка Americaʼs Got Talent шоусида чиққан – лабларини қимирлатмасдан гапира оладиган 12 ёшли қизчанинг видеоси ҳамда Bad Lip Reading канали томонидан жойланган ролик – АҚШ президенти Дональд Трампнинг инаугурациясига ишланган пародия ҳам кирган.\nЎҚИНГ: Қандай қилиб Android қурилмага YouTube видеоларини юклаб олиш мумкин?\nХуллас, 2017 йилда YouTube’да энг кўп кўрилган видеороликлар ўнлиги қуйидагича:\nYouTube’нинг иккинчи рейтинги эса мусиқий роликларга бағишланган. Табиийки, унда асосан видеоклиплар ўрин олган бўлади. Жорий йилдаги натижаларга қараганда, пуэрто-рикалик мусиқачи Луис Фонсининг «Despacito» қўшиғига ишлаган клипи энг кўп кўрилган.\nЎҚИНГ: Ўзбекистонлик хонандалар ўз клипини YouTube’га жойлаштириш учун энди «Ўзбекконцерт»дан рухсат олиши керак\nДемак, YouTube’да жорий йилда энг кўп томоша қилинган мусиқий видеолар рўйхати билан танишамиз:\n#YouTube #рейтинг #хабарлар


Ўктам Мирзаёр. Завол (ҳикоя) | www.ziyouz.uz\nБош саҳифа Ўзбек насри онлайн антологиясиЎктам Мирзаёр (1956)Ўктам Мирзаёр. Завол (ҳикоя)\nЧоп этилган 22.03.2015 МуаллифZiyouz.uz\nҚишлоқда эри ҳақида урчиб қолган узунқулоқ гаплар ёдига тушди дегунча Хадича тутақа бошлайди. “Ўз кўзим билан кўрсайдим жувонмаргни…” Уни жиловлаб турган истиҳола мана шу. Аммо… шу кунларда хаёлида эри билан ўша номаълум аёлнинг турли ҳолатларда намоён бўлаётган аксларини ўнгида кўришдан қўрқиб, кунларни ўтказаяпти. Тубсиз жарга тушиб кетгандай. Кимга нима дейишини билмайди. Дардлашадиган опа-синглиси йўқ. Ака-укаларидан ийманади. Ота-онаси тирик бўлгандайди…. Ўйлаб-ўйлаб, ахийри кўнглида яна ўша илимилиқ илинж пайдо бўлади: “Артист зотининг бари шу-ку, маломатга қолмаган куни йўқ.” Буни эри ҳам кўп гапиради:\n– Ишонма, менга сендан бошқаси керак эмас, – дейди.\n– Сизга ишонмайман, – дейди Хадича ўкинган бўлиб.\n– Ишонмасанг ишонма, ўзингга қийин…\nАммо бу таскин ҳозир Хадичанинг нимталаниб бораётган кўкайига малҳам бўлолмайди. Кўнгил азоби шу даражада зўраймоқдаки, ортиқча бардоши йўқ. Эрининг зарда билан: “Топган гапинг яна шу бўлдими?” деб чақчайишидан қўрқиб, тишини тишига қўйиб тонгларни оттирмоқда.\nЭри – Абдуолим, бўйчангина, оқмағиздан келган, қорақош, қоракўз йигит. Табассуми мўйлабининг учига илиниб, юзини безаб туради. Шўх, ўйноқи кўзлари жодули. Тракторини тириллатиб, дала-даштда хиргойи қилиб юрарди. Овози жуда ёқимли эди. Улар ўртасидаги муносабатни кўрган бўйинсалари Абдуолимга “Раж Капур” деб лақаб қўйиб олишган. Хипчабел Хадича дала бошида кўриндими, Абдуолим қўшиғини ванг қўяр, муҳаббатини элдан яшириб ўтирмас эди. Бунинг сабаби бор эди. Бир куни тушлик пайти дала шийпонидаги ички хонада хотин-қизлар давра қуриб қўшиқ айтиб, рақсга тушишаётганди. Қорачадан келган, ҳинд қизларига монанд Хадичани қўярда-қўймай ўртага тортишди. Гашти келган чоғи у ҳам кўп куттирмай рўмол боғланган белини ҳиндчасига лиқиллатиб, киприкларини пирпиратиб, хиноли, ингичка панжаларини кериб, кулча юзи узра чиройли айлантириб: “Рубчики данна, рубчики данна, даний упир данна, рубчики данна” дея ишва билан рақс бошлади. Абдуолим бошқалар қатори деразадан мўралаб турарди. Бўйинсалари уни турткилади. Бир пайт Абдуолимнинг ҳам завқи тошиб, эшикдан ичкарига ўзини урди: “Дўст, дўсти нараха, пияр, пияр нараха” дея товони билан ер тепиб, ўйноқлаб турган Хадичанинг қаршисида қулочини ёйиб, чўккалади. Бўлди қийқириқ, бўлди қийқириқ…\nУларнинг “ҳиндча” муҳаббати оғизларда шундай достон эди. Бўй қизлар Хадичага ҳавас қилар, унинг атрофидан жилмас, бошқалардан қизғанишарди. Тўйлари ҳам бир олам завқу шавқ билан ўтган.\nБировлар кўз теккан дейишади. Етган оғиз борки, улар ҳақида эшитганини чайнайди. Ўзларича бичиб-тўқишади. Хуллас, мана шундай покиза муҳаббат қўрғонига ўт тушиб турибди.\nКўнгилнинг тизгинсиз майли алал-оқибат вайрона қалбларни бутунлай қайғу комига ғарқ эта бошлади.\nАбдуолим ёши ўттизни қоралаганда икки тайинсиз отарчи боланинг “устоз бўлинг, овозингизни одамлар яхши кўради, бизга бош бўлинг”, деган хушомадларига учиб, шу кўйга тушди. Балки, шуҳрат истаб, ўзининг ҳам кўнгли ҳуриллагандир. Бир-икки марта “ионика-пионика” деган данғир-дунғурларнинг ҳавосини олгач, туппа-тузук артистга айланди.\nҲар тўйдан эри олиб келадиган чангал-чангал пул аввал Хадичанинг кўнглини чоғ, дастурхонини обод қилди. Кейин эса… икки йил ўтар-ўтмас, ҳаёти остин-устун бўлди. Кўнгил нотинч. Абдуолимнинг борган сари тажанглашишига қараганда, гап-сўзлар чинга ўхшайди.\nХадича бугун қишлоқда эри қўшиқ айтадиган тўйга боради. Тўй хабарини эшитганидан бери юрагининг бир чети жизиллайди. Бормай деса, қишлоқчилик, борай деса, ўша жувонмарг ўйинчининг эри айтган ашулага муқом қилиб, ўртада қилпиллашига дош бериши керак. Ҳаммага калака бўлишдан чўчийди.\nИкки хаёл ўртасида кунни кеч қилди.\n– Хадичаёв, бўлақол, тўйга кеч қоламиз, – деганини эшитиб, эри туғилган кунида совға қилган кўйлаги билан рўмолини қўлига олганини билмай қолди.\nЎзига оро бериш кўнглига ҳам сиғмади. Кийиниб чиқди.\nЧап қопқаси бир томонга осилиб қолган темир дарвозага суяниб, “қарс-қурс” сақич чайнаётган, кўзига сурмани беўхшов суртган қўшниси билан наридан бери сўрашиб, йўлга тушишди. Кўчанинг бошида уларга яна икки жувон қўшилди. Дахлсиз гап-сўзлар, ҳингир-ҳингирлар Хадичанинг қулоғига кирмасди. Қадамини “боссамми-босмасамми” деб уларнинг кетидан гангибгина кетаверди. Тўйхонага яқинлашган сари оёқлари зилдай оғирлашди, ортда қола бошлади. Ҳамроҳлар буни сезмади. Девор ёқалаб бораверди. Кўнгилнинг сезгирлигини қаранг, худди атайлагандай, синамоқчидай… келиб, келиб, тўйхонага етай деб қолганида қўшни ҳовлидаги уйнинг ёғду тушиб турган, қия очиқ деразасидан дафъатан кўрди: ичкарида куёвлардай башанг эри, лўлаболишни қўлтиқлаб, ёнбошлаган кўйи, ялтир-юлтурга беланган ўйинчи қиз узатиб турган пиёлани олаётган экан. Афтидан тўй эгаси ашулачилар учун шу хонадонга қўноқ берган. Ичкаридаги ғўнғирлашларга қараганда шотирлариям шу атрофда. Эри хурсанд, Хадичани асир этган ўша қоп-қора мўйлабининг учига илинган майин табассуми унинг юзига янада мамнуният бағишлаган. Шу туришда Абдуолим хону, раққоса – канизак.\nХадичани чақмоқ ургандай бўлди. “Ўз кўзим билан кўрсайдим…” Фикридан ўтгани шу эди. Товонигача қизиб кетди. Шу дам: “Мана, кўрдинг-ку” деган шайтоний қутқу охирги марта дилини кесиб ўтди. Азобига чидай олмади. Ичкарига кириш учун ҳовли дарвозасини излаб, у ёндан бу ёнга ўзини урди. Кўзига ҳеч нарса кўринмас, қулоғи батанг эди. Ҳовлига киришнинг иложини қилолмагач, ўзини деразага уришни афзал билди. Гўё шундай қилса, Абдуолимнинг қаршисида тезроқ пайдо бўладигандай. Аммо, адашганди. Дераза панжарали эди. Алам қилганидан хунук, умрида ўзи ҳам эшитмаган овоз билан борича чинқирди:\n– Ол, жонимни о-о-л, чидаёлмай-ман, чидаёл май ман, ишонма, девдинг-ку-у-у, ишонмайман, ишонмайман…\nЭндигина тўйхона эшигига ров бўлган Гулчеҳра бир тиниб ўчган шовқиндан қалқиб кетди. Ортига қарабоқ, гап нимадалигини билди. Кела солиб, пешонасини дераза панжарасига тираб, ихраётган Хадичанинг қўлтиғидан олиб орқага тортди. Хадича унинг бағрига ўзини ҳолсиз ташлади.\n– Бўлди, бўлди, ўзингни бос, эрингни иснодга қўйма.\n– Ч и д а ё л м а й м а н…\nАбдуолимнинг бир имоси билан атрофда тўпланган бола-чақа тирқираб кетди. Гулчеҳра Хадича томон хезланиб келаётган Абдуолимнинг йўлини тўсди.\n– Бўлди, бўлди, сиз ҳам ўзингизни босинг, бировнинг тўйи бузилади, жим-жим…\n– Уйга қайт, қорангни кўрмайин… – оғзидан тупуклари сачраб кетди Абдуолимнинг.\nГулчеҳра дир-дир титраётган Хадичани қўлтиқлаб, алдаб-сулдаб ортга судради.\n– Эсинг жойидами, дугон, бировнинг тўйи бузилади-я, битта сенда эр борми?\nХадича афтодаҳол эди. Бир чўқишда пати тўзиган товуқдай ҳурпайиб, Гулчеҳранинг етовида уйига қайтди. Жанжалнинг боши шу бўлди.\n– Қ о ч и н г, қ о ч и н г деяпман, қо-ч-инг…\nНарзи чўтир дафъатан ўз ёқасидан олган ўғлининг чакка мушаклари пирпираб турган юзига, ола-кула бўлиб кетган кўзига қараб қўрқиб кетди. Шу пайтгача унинг ёқасини ҳеч ким бундай тутмаганди. У ўғлининг чақчайган кўзига кўзи тушганида бўшашиб кетди. Соч толалари-ю, оёғининг тирноқларигача – бор вужудидан алангага ўхшаш бир нима “лоп” этиб чиқиб кетганини яққол сезди. Бир зумда лошида титроқ турди. Ич-ичидан келаётган қалтироқ кучайиб, гавдасига ёйилди. “Шилқ”, этиб ўғлининг оёқлари остида ўтириб қолди. Ғўлдираб: “астағфируллоҳ, астағфируллоҳ, астағфируллоҳ”, деёлди холос. Чўтирнинг юраги ўйнар, нобакор ўғлининг омбурдай қўлларидан ёқасини бўшатишга уриниб, ҳансирарди.\n– Ундай қилма, болам, ундай қилма… – ҳолсиз отанинг оғзидан чиқаётган таҳликали шу сўзни жоҳиллик отига минган ўғил эшитмасди…\nБиласиз, қишлоқда гап турмайди. Кўрганлар, эшитганлар ҳам бўлиб ўтган воқеани ичига ютиб юбора қолмади. Қайтанга қўшиб-чатилди.\n“Абдуолим отасини бўғиб урибди” деган гап ҳар кимнинг оғзида сақич бўлди.\nНарзи чўтир бундан олти йил бурун бир кечада гумбаздай хотинидан айрилиб қолганида ҳам бундай чорасиз ҳолга тушмаганди. Қизидан ҳам, куёв боладан ҳам кўнгли тўқ, эл орасида бекамгина яшаётганди. Аммо, соқоли иягига битган якка-ю ёлғиз ўғлининг айнигани чатоқ бўлди. Кўнгли оғриган бўлса-да, қарғанмади. Худога юкунди, нолимади. “Ўзинг асра, илоҳим”, – деб ёлворди. – Шу нобакорни Ўзинг асра, Худойим, Ўзинг асра! Эрта-ю кеч сўрагани шу. Ким ҳам гулдай боласига зиён етишини истайди?\nЧўтир шу кўйи бир-икки кун хонасида мук тушиб ётди. Бор дардини ичига ютди. Элдан уялди. Ёши бир жойга борганида бундай иснодни кўтариб юришнинг ўзи бўладими? Бечора бир неча кунда мункайиб қолди. Нимага ҳам борди ўша бадбахтнинг ёнига. Ҳар кунги “ғиди-ғиди”си эди. Икковининг орасида зориллаб турган тўқлидай икки ўғлига ҳам раҳми келмади-я, чала сўйилган ҳўкиздай хирхираб, эрталабдан хотинини ҳовли айлантириб қувавергач, ори келиб, келинининг ҳимоясига отланувди.\nАбдуолим аламини отасидан олди. Уриб-ку, урганиям йўқку-я, «сиз аралашманг», деб нари суриб қўймоқчи бўлганди холос, ғазабга тўлган вужуд, бебош қўл отасининг ёқасига бориб қолганини сезганида эса кеч эди. Мастлигидан ҳаракатлари илкисроқ чиқди. Қилган ишини англаб-англамай, гарангсиб, пойида кўзлари жовдираб, титраб турган отасининг ёқасини қўйиб юборди. Анчагача ўзига келолмай, ҳовли айланиб юрди. Бақир-чақирни эшитиб, томошага йиғилган кўча беғамларига эрмак бўлгани қолди.\nЎгай қайнона – Қосима амма қўлида яйлоғ, этагини чўғ куйдирган халатининг ўнг чўнтагига бир сиқим увадани солиб, Хадича бир кўрпа бўлиб ётган уйга кириб, унинг моматалоқ жойларига шўр пахта босиб, чиқиб кетди. Бир сўз демади. Амманинг ўзи камгап. Ота-боланинг ўртасига совуқчилик туширган жанжалга ҳам аралашмади.\nҚишлоқ оқсоқоллари маслаҳатни бир жойга қўйиб, икки йил бурун уни ҳарна чўтирнинг рўзғорини эплаб туради, деган ўй билан никоҳлаб қўйишган эди.\nҚосима амма бундан ўттиз йиллар муқаддам қўшни қишлоққа келин бўлиб тушган. Тирноққа зор бўлишса ҳам иноқ эдилар. Касалванд Баҳран мойчи омонатини топширгач, амма қишлоғига қайтиб, акасининг уйида сиғинди бўлиб кунини ўтказаётганди.\nАмма кун бўйи хомуш, ўзига-ўзи ғўнғиллаб юрди. Оқшом тушар-тушмас ҳовлининг бурчагига бориб, бир бўлак хом ғиштнинг устига пилик йигириб, ёқиб қайтди.\n– Арвоҳларнинг тинчи бузилди, – деди Хадичадан ҳол сўрагани яна ичкарига бош суқаркан. – Гўрсўхтанг қани?\n– Қайдан билай…\nНарзи чўтир шу-шу ўнгланмади. Худди тоғни ютгандек оғирлашиб бораверди. Қишлоқнинг тўй-маъракасига ҳам аралашмай қўйди. Макони – дарвозахонанинг чап томонидан кириладиган уйдаги тўшаги, ҳовузча бўлиб қолган эски диван билан кўчадаги шалоқ ўриндиқ. Икки қўлини қўлтиғига тиққанича соатлаб қаддини кўтармай, ерга тикилиб ўтиради. На ўтган-қайтганнинг саломига алик олади, на ҳол сўраганнинг юзига боқади.\nУ тириклай ўлганди. Бор вужудидан аланга чиққан ўша куни руҳан адойи тамом бўлганди.\nДарвозахонанинг ўнг томонидаги уч хонали, олди ойнаванд айвонли уйда Абдуолим оиласи билан туради. Бир хил бичимдаги бу икки уйни дарвозахонанинг усти тунука билан ёпилган, каттагина олди очиқ айвони бирлаштириб туради.\nАбдуолим бир неча кун, қош қорайгандан сўнг уйига келиб-кетиб юрди. Ўғиллари – Норқул билан Шерқулнинг умидсиз нигоҳи, Хадичанинг маънисиз бақрайган кўзларидаги бефарқлик, отасининг “гунг-соқов”лиги уни тамоман эзиб ташлади. Бу уйда уни ҳеч ким тушунай демасди. Ҳар ким ўзича ҳақ эди. Ўзини оқлашга ҳаракат ҳам қилиб кўрмади. Қосима амманинг ёнига бориб, юрагини очмади. Тавба-тазарру қилганида, юрагидаги тошдан қутулармиди. Амма воситачилик қилса… йўқ, бунга бўйни ёр бермайди. Бунинг устига туриш-турмуши билан онасининг ўрнини босолмаётган, ўзи билан ўзи овора, камгап бу қоқшол кампирни бошиданоқ жини суймасди. Хуллас, юрагини очишга бир меҳрибон топилмади. Бефойда. У энди ҳеч кимни ҳеч нима билан ишонтира олмайди. Бир хаёли отасининг пойига тиз чўкиб, кечирим сўрагиси келди. Пайт пойлади. Эгасиз итдай ҳовлига кириб, чиқиб юрди. Юзи чидамади. Афсус, минг афсус, кўнгил бой берилганди. Кўнгилсиз эса хасни ҳам ўрнидан кўчиролмайди киши. Худди шундай бўлди.\nБир оқшом бор-буди – тўйларда киядиган костюм-шими, ғижими чиққан қизил галстук, ювуқсиз ётган бир-иккита кўйлагини тергилаб, уйдан бош олиб кетди. Шу кўйи доримади. Дараксиз-ку эмасди. Шотирлари ҳар замонда ҳол-аҳвол сўраган киши бўлиб келишганларида, Хадича олса-олмаса бир чангал пулни хонтахта тагигами, кўрпача остигами қўйиб кетишарди. Уни учратган қўни-қўшнилар эса унда-бунда, тўйларда юрганини гап орасида Хадичага эшиттириб кетарди. Аммо уйидагилар нимагадир уни қўмсамасди, изламасди ҳам.\nКеч кузнинг ёмғирли кунларидан бирида бундай маънисиз ҳаёт ўз-ўзидан барҳам топди. Тавба, минг бора тавба.\nШомга яқин новчагина милиционер йигит келиб: “Ҳали ҳеч нарса аниқ эмас, касалхонага борамиз, кўриб, гувоҳлик берадиган иш бор, сизларга алоқаси бўлмаса, машинада олиб келиб қўяман” дея амма билан Хадичани олиб кетди. Тушунтиришди. Хуллас, ўликхонага амма кирадиган бўлди. Хадича барча тафсилотларни ўз қулоғи билан эшитган бўлса-да, ишонмади. Балки бошқа одамдир?\n– Вой ўлай, вой ўлай, – деди амма икки сонига шаппатилаб, ўликхона эшигидан чиқар-чиқмас бўсағада ўтириб қоларкан. – Отасининг қарғиши урди уни! Энди нима қиламан?!\n– Ростми амма, ростми, – дейишдан нари ўтолмади Хадича шу дам. Ҳарчанд эзилмасин кўзига нам келмасди.\n– Рост, рост, болам, мўйлабгинасидан танидим, юз-кўзлари билан шундаймасига куйиб кетибди, деди у қўли билан боши аралаш ярим танасини кўрсатиб. – Вой болагина-я, вой бадбахт-а, тинмасанг тинарсан, дегани шу-да, энди нима қиламан, – дея ўзини-ўзи астойдил уриб гўяндалик қила бошлади Қосима амма.\nМилиционер йигит уларни тинчитган бўлди. Бошқа хонага олиб ўтишди. Кимдир аммага бир пиёла сув тутди. Шу атрофда хизмат қилиб юрган касалхона ходимлари ҳам оғзига мум тишлаб олган. Хадича танийдиганлар ҳам кўриниш бермай, нари-берида ўтиб- -қайтиб юришибди. Қаерда бўлган? Ким қилган? Қачон топишибди? Ҳеч кимдан бундай саволларга жавоб олишолмади. Уларни бошлаб келган милиционернинг хатти-ҳаракатига қараганда тўрда, столга ўмганлаб олган қориндор киши, бошлиқ бўлса керак, хўмрайиб: “текширамиз, аниқлаймиз”дан нарига ўтмади.\nШуниси маълумки, кеча Макёнжарнинг нариги томонидан ёқиб юборилган жасад топилган…\nСўров-қистовлардан қутулиб уйга қайтишди. Изма-из майитни ҳам олиб келишди. Қариндош-уруғ йиғилишини кутмай Қосима амма ичкарига кириб, куйган кундадай бўлиб ётган тананинг устига ёпилган касалхона ёпинчиғини алмаштириб чиқди. Хадича киролмади. Қўрқди. Кўнгли эса қилт этмасди.\nУ уйдан бу уйга деярли эмаклаб келган Нарзи чўтирнинг резинкадай чўзиқ:\n– Вой болам, вой, болагинам-ей, – деган овозидан сўнггина Хадичанинг дийдаси юмшади, пиқиллаб йиғлай бошлади. Чўтир хирхираб, ув тортди:\n– Вой болагинам, қўрқувдим-а, бир касофат бўлмасайди девдим-а, ий, Художон, тавба қилувдим-ку, тавбалар девдим-ку!\nУнинг кўзидан ёш жоладай оқар, айбдордай атрофга мўлтирарди.\n– Тавбалар қилувдим-ку болам, боламей, болам…\nУ ҳиқиллаганича майитнинг бош томонига интилди. Шу орада гап нимадалигини билиб-билмай йиғилган қўшнилар Нарзи чўтирнинг қўлтиғидан олиб, ичкарига олиб киришди.\n– Кўргулик, Нарзибой, кўргулик. Бардам бўлинг.\nЧўтир ҳолсиз гавдасини у ёндан бу ёнга ташлар, кўзини юмиб, ўзини-ўзи муштларди.\n– Хонумоним куйди, хонумоним куйди, вой болам…\nБироздан сўнг униқиб кетган дастрўмолини чўнтагидан олиб, кўз ёшларини артди. Ёпинчиқни очиб, майитни кўрсатишга ҳаракат қилган Қосимага керакмас, ишорасини қилди. Сўнг одатига кўра икки қўлини қўлтиғига тиққанича мук тушиб жимиб қолди. Ҳамдардлик билдиргани келган бир-икки қария, ундан-бундан гап очиб, маслаҳат солган киши бўлишди. Қўни-қўшнилар маросим вазифаларини бўлиб олишгач, тарқалишди. Ҳовли яна жимжит бўлиб қолди. Хадича кўзларини қўрқув босган фарзандлари қамалиб олган уйга киргач, уларни бағрига босиб, дераза ортида шовуллаб ёғаётган ёмғирни кузатганича пешонасининг бу шўрини қандай ювишни билмай тонг оттирди.\nАбдуолимнинг бундай завол топиши ҳамма учун кутилмаган воқеа бўлди. Ўлим шунақа. Ажал кутмаганда, кутилмаган томонингдан келиб, чанг солади. Баҳона эса жуда кўп.\nВоқеанинг изидан қувадиган, жони ачийдиган қариндош-уруғнинг тайини йўқ. Келган-кетганнинг оғзида битта гап: “Душманли экан-да шўрлик”. Марҳумга негадир ҳеч кимнинг ичи ачимади. Ҳамма томошабиндай келиб кетар, биргина Хадичага ичи ачиган яқинлари ёнига келиб, астойдил кўнгил сўраган бўлар, бу ҳам йўлига эди. Хадича эрта тонгдан “вой жигарим”лаб ситилаётган қайинсинглисининг қаватига бориб, уни бағрига босганида яна юмшади. Орзулари армонга айланганидан ўксиб, сув бўлиб йиғлади. Кўзидангина эмас, кўнглининг туб-тубидан қуйилиб келаётган ёш ёмғирдай адоқсиз эди.\nЗах ўтмасин деб кимдир оёқлар остига ғўзапоя ёйипти. Қосима амма хотин-халажга бошу қош.\nКечадан бери ёғаётган ёмғир тинай демайди. Эркагу аёл айвонда. Қариялар бир-бирининг пинжига кириб хоналарга тиқилишган. Зах ва совуқ ҳаво борган сари тобига оларди. Оёғида махси калиш, бошига шол рўмол ёпинган хотинлар тўп-тўп бўлишиб, гоҳ товуш бериб, гоҳ ўтган-кетгандан гапириб туришибди.\n– Бу ҳавода гўр қазиб бўладими, – деб юборди.\nБошқаси жим ўтир дегандек гап эгасининг оёғини босиб қўйди.\nБу гапни эшитган хотин-халаж таниса-танимаса бир-бирига маънили қараб, имо-ишора билан ниманидир англатишгандай бўлди.\n– Отани урган боланинг аҳволи мана шундай бўлади. Кўкармайди.\n– Қандай йигит эди-я, шўрлик!\nБу гапни ким бўлса ҳам ён атрофга эшиттириброқ айтди.\nКиши ўлганидан сўнг қариндош-уруғ, ака-укаларнинг зиммасида уч кунлик амали қолар экан. “Уч кунлигинг борми, йўқми” дейилиши шундан. Биринчи куни – дафн маросими, иккинчи куни – таъзия қабул қилиш, учинчи куни – хайр-эҳсон. Меҳр-оқибат кўтарилган жойда буларнинг тўкис бўлиши ҳам гумон. Таъзияхонадаги барча ташвиш собиқ ўқитувчи, маҳалла оқсоқоли Аббос муаллим билан чўтирнинг куёви – Дилмуроднинг елкасига тушди. Дарвозадан бири қўйиб, бири кириб чиқишади. Дилмуроднинг эгнидаги қора чопони ивиб кетибди. Бу ҳам Қосима кампирнинг эътиборидан четда қолмади. Қаердандир чопон топиб келиб алмаштирдирди. Ювғични бошлаб келган экан. У ҳам расми-русмини қилди-ю, кетди. Жаноза дарвозахонада ўқиладиган бўлди. Аёллар эркаклардан бўшаган хоналарга киришди. Ҳар нарсанинг ўз ўрни бор. Пешинда майитни кўтаришди. Оҳ, бу азобни ҳеч кимнинг бошига солмасин. “Чилп-чилп” лойгарчилик бир зумда одамларнинг ҳолини қуритди. Ҳамманинг калласида бир фикр: асфальт йўлга чиққунча бирортасининг оёғи тойиб, у ёқдан бу ёққа чайқалиб бораётган тобут ерга қуламасайди…\nКатта йўлга, усти ёпиқ юк машинага етгунча шу аҳвол давом этди. Юришга ҳоли йўқ қариялар уй-уйига тарқала бошлади. Қолганлар машина ортидан бир неча қадам юрган бўлди. Хуллас, машинага, тобут ёнига чиққан беш-ўн кишигина қабристонгача етиб келди. Бу ёғи яна ўша аҳвол. Балки, ундан ҳам баттарроқ. Қабристоннинг мулойим тупроғи обдон ивиган экан. Одамлар тобутни кўтариб киришганида, оёқлардан сачраётган лой тиззага урар, худди ботқоқда юргандек бир аҳволда наридан бери қазилган қабргача етиб борилди. Устига брезент ёпилган ходачалардан қалаштириб ясалган чайланинг бир четидан гўрковнинг лойга беланган боши кўриниб турарди. Биров гапирмас, ҳамманинг фикри-хаёли тезроқ майитни тупроққа топшириб, бурчдан қутилишда эди. Қанча эҳтиёт қилинмасин, ёмғир суви лаҳадга ҳам оқиб тушибди. Гўрковнинг зўрға оёқ кўтариб босишига қараганда ичкари ҳам балчиқ эди. Барча амаллар бажарилди. Қабрга тупроқ эмас, лой тортилди гўё. Қунишиб қолган одамлар бир амаллаб қабристондан чиқишга ҳаракат қилар, ғам-алам босганидан бир бурда бўлиб қолган Нарзи чўтир томонга боқишга биров ботинолмасди. У эса чангалидаги лойга тикилганича ҳиқилларди.\n← Аввалги Аввалги Одил Ҳотамов (1950)\nКейинги → Кейинги: Ҳамид Зиёев. Тўфон (1992)


Кўп нарса бизга боғлиқ – .:: Xadicha.uz\nКўп нарса бизга боғлиқ\nФайзли хонадонда ака-ука иноқ яшарди. Бу аҳиллик қўшниларга ҳавас, маҳалладошларга ўрнак бўлди.\nБир куни ака хотини билан суҳбат қуриб ўтираркан, укаси ҳақида сўз очди: «Кўз тегмасин, мен укамга, укам менга жуда меҳрибонмиз» деди. Аёли: «Ҳа, нимасини айтасиз. Лекин бу аҳилликда менинг ҳиссам катта», деб қўйди. Эри: «Бунга ҳеч қандай алоқанг йўқ! Укам билан яхши тарбия кўрганмиз, холос. Қолаверса, сен келмасингдан олдин ҳам, кейин ҳам жуда яхши яшаяпмиз», деди.\nОрадан бир оз вақт ўтди. Ишдан эндигина келиб турган эрга хотини: «Бугун амакиси ўғлимизни бир оз койиди-я!», деди. Ака: «Ўғлинг бирор ишни нотўғри қилгандир-да, уришгандир. Бунга ҳақи бор», – деб гапни тўхтатди.\nЭртасига, индинига ҳам эр келиши билан аёл қайнисидан шикоят қилаверди. Ниҳоят, тўртинчи кун хотин овозининг борича: «Укангиз ҳаддидан ошиб кетди. Ўғлимизга кун бермай қўйди. Болажоним ўз уйига сиғмаяпти. Ўтирса ўпоқ, турса сўпоқ бўлиб қолди», деб бақирди. Фурсат топиб айтилган гап тўғри бориб суякка қадалди. Ака ғазабини босолмай укаси билан уришиб кетди. Шундан сўнг оилада тез-тез жанжал чиқадиган бўлди. Охири ҳовли ўртасидан девор олиниб, ака-ука алоҳида яшай бошлашди.\nОрадан яна вақт ўтди. Бир куни эр-хотин ҳовлида ўтирган эди. Хотин деворга ишора қилиб: «Бу нима адаси?» деб сўради. Эр: «Нима бўларди, девор?!». Хотини кесатиб: «Девор, денг?! Деворлигини мен ҳам кўриб турибман.\nЛекин бу қандай девор?» деб сўради. Эр: «Биз билан қўшнимизнинг ўртасини ажратиб турган тўсиқ», деди. Аёли яна: «Унинг ортида ким яшайди?» деб сўради. Эр: «Бир маҳаллар орамиздан қил ҳам ўтмайдиган, жигарим, укам яшайди», – деди. Шунда хотини: «Эсингиздами, бир куни мен укангиз билан муносабатингизнинг яхшилигида ҳиссам катта, дегандим. Сиз эса гапимга парво қилмадиз. Мана бугун мен туфайли укангиз билан юз кўрмас бўлиб ўтирибсиз. Ўрталарингиздан қил ўтмасди, мана девор ўтиб турибди-ку? Мен бу ишни ўртангиздаги меҳр-муҳаббатда менинг ҳам ҳиссам бор эканини билдириб қўйиш учун қилгандим. Қани энди туринг! Аллоҳ олдидаги гуноҳимизни ювайлик. Ҳозир бориб укангиздан кечирим сўраймиз. Токи бу девор жаннатга киришимиз учун тўсиқ бўлиб қолмасин», деди.\nҚадрли, аёллар! Аллоҳ таоло бизни нозик хилқат, хушбичим суратда яратди. Шаънимизни улуғлади. Жоҳилият зулмидан олиб чиқиб, қадр-қимматимизни тиклаб берди. Аёллар хусусида “Нисо” сурасини нозил қилди.\nВаҳоланки, эркаклар учун бундай шараф берилмади. Ҳақ-ҳуқуқларимизни оятларида белгилади ва уларни поймол этганга дунёда ҳам охиратда ҳам азоб ваъда қилди. Шунингдек, оналик бахтини берди. Яна қанчадан-қанча неъматлар ичрамиз.\nГул баргга сачраган лой, гулнинг ҳуснини бузгандай, ўзингизни ўзингиз ҳалокат ёқасига тортманг. Жуда жирканч, эшитган қулоққа ёқимсиз, кўрган кўзни ерга қаратадиган ишларни қилмаслик, юқоридаги воқеий ҳикоя каби майда гап, миш-миш ёки иғволарга аралашиб, оила аъзолари ўртасида порокандалик келтириб чиқармаслик билан сизга берилган буюк неъматларни қадрлаган бўласиз.


Конституциявий суд ўз раисининг фаолияти қонуний эканини билдирди\nКонституциявий суд судьялари Сенат томонидан сайланади.\nЎзбекистон Республикаси Конституциявий суди ва унинг раиси мавжуд қонунчиликни бузмаяпти. Бу ҳақда Конституциявий суд котибияти 7 сентябрь куни тарқатган баёнотида маълум қилди.\nМазкур баёнот ижтимоий тармоқларда қонунчиликда икки мартадан ортиқ Конституциявий суд судялигига сайланиш мумкин эмаслиги қайд этилган бўлсада, суд раиси Бахтиёр Мирбобоев беш маротаба Конституциявий суднинг судьяси этиб сайлангани ноқонуний экани муҳокма этилганига жавоб тариқасида эълон қилинди.\nБундан ташқари ижтимоий тармоқ фойдаланувчилари Бахтиёр Мирбобоев 75 ёшда бўла туриб, Конституциявий суднинг судьяси лавозимида бўлишнинг энг юқори ёши 70 бўлиши кераклиги тўғрисидаги қоидани бузаётганини айтиб ўтган.\nКонституциявий суд котибиятининг билдиришича, ижтимоий тармоқлардаги бу каби мақолалар “кўпчиликда нотўғри фикрларни шакллантирмоқда”.\nБаёнотда қайд этилишича, Конституциявий суднинг ташкил этилиши ва фаолияти 2017 йил 31 майда қабул қилинган “Ўзбекистон Республикасининг Конституциявий суди тўғрисида”ги Конституциявий қонунга мувофиқ тартибга солинмоқда.\n“Конституциявий қонуннинг 6-моддасига мувофиқ “Айни бир шахс икки мартадан ортиқ Конституциявий суднинг судьяси этиб сайланиши мумкин эмас”. Бу қоида 2017 йил 1 июндан бошлаб сайланган судьяларга нисбатан татбиқ қилинади. Қонунга мувофиқ судьянинг ваколат муддати беш йилни ташкил этади. Конституциявий қонун қабул қилингунгача амал қилган Конституциявий суд тўғрисидаги қонунда Конституциявий суд судьясининг ваколатлари муддатига нисбатан чеклов белгиланмаган”, -дейилади баёнотда.\nБундан ташқари Конституциявий суд котибияти “Конституциявий қонунда Конституциявий суднинг судьяси лавозимида бўлишнинг энг юқори ёши, қоида тариқасида, етмиш ёшни ташкил этади деб белгиланган. Қонунчилик техникасига мувофиқ “қоида тариқасида” деган тушунча умумий талаб бўлиб, айрим пайтда истисноли ҳолатлар бўлиши мумкинлигини англатади”,- деб таъкидлаган.


Новосибирскда 17 қизнинг қотили ушланди\n23:55 / 28.04.2016\nНовосибирскда 1998 йилдан 2006 йилгача амалга оширилган 17 қизнинг қотилликларида айбланаётган 51 ёшли эркак қўлга олинди. Бу ҳақда Россия тергов қўмитасининг вилоят бўйича тергов бошқармаси хабарида айтилмоқда.\nТерговнинг таъкидлашича, қўлга олинган эркак қизларнинг "интим хизматларидан фойдаланган", сўнгра уларни ўлдириб, бўлаклаб, тана қисмларини Новосибирск ва вилоятнинг турли ҳудудларида қолдириб кетган.\nЖиноятлар замонавий техникани қўллаган ҳолда катта кўламдаги криминалистик экспертизалар туфайли фош этилди. 3 мингга яқин гувоҳ сўроқ қилинган, 300 дан ортиқ молекуляр-генетик тадқиқот ўтказилган. Натижада мутахассислар тахмин қилинаётган қотилнинг генотипини олишга муваффақ бўлишган.\n"5 минг кишининг генотиплари билан таққослаш вақтида айбланувчининг намунаси кўп эпизодли жиноий иш бўйича ашёвий далилларда топилган генотип билан мос тушган", дейилмоқда хабарда.\nЖиноятчи яшаган ва бўлган жойларда 10 дан кўпроқ тинтув ўтказилган. Айбланувчи ҳибсга олинди. Унга қарши Россия жиноят кодексининг "Икки ва ундан кўпроқ шахсни ўлдириш" моддаси бўйича жиноий иш қўзғатилди.


"Наманган вино" АЖ акциялари сотилди\nЎзбекистон Республикаси Президентининг 27.04.2019 йилдаги ПҚ-4300-сонли қарорига мувофиқ "Наманган вино" АЖ устав капиталидаги 57,24 фоиз давлат улуши “Mexmash” МЧЖга сотилди.\nСотилган акцияларнинг умумий сони 618 666 донани ташкил этди.\nБир дона акциянинг номинал қиймати 2 933,0 сўм бўлиб, акциялар 16 178,2 сўмдан сотилди. Сотилган акцияларнинг умумий қиймати 10 008 902 281,2 сўмни ташкил этди.\nСавдода турган ва сотилган давлат активлари тўғирисидаги маълумотларни Давлат активларини бошқариш агентлигининг ижтимоий саҳифалари орқали кузатиб боринг.


Ҳаёт ўйин эмас. У ҳақида фикрлашда тўғри асосга таяниш лозим - | Hizb-Uzbekiston.info\nHome›МАҚОЛАЛАР›Ҳаёт ўйин эмас. У ҳақида фикрлашда тўғри асосга таяниш лозим\nҲаёт ўйин эмас. У ҳақида фикрлашда тўғри асосга таяниш лозим\nШахмат ўйини барчамизга таниш, кимдир ўйнаган, кимдир кузатган. Ундаги доналарни номланиши, хусусиятлари ва даражаларини яхши билмайдиган одам кам бўлса керак. Лекин шу ўринда деярли барча учун умумий бўлган бир қизиқ жиҳат мавжуд, бу шахмат доналари орасида пиёдага бўлган муносабат. Барча уни энг ожиз дона ва қолган доналарга нисбатан паст аҳамиятли, деб ҳисоблайди. Шунинг учун асосий аҳамиятни кучли доналарга қаратадилар. Ҳақиқатда пиёда шахмат тахтасидаги энг ожиз дона ҳисобланади, аммо шу билан бирга, унда кучли донага айланиш ва ўйинни тубдан ўзгартириш хусусияти бор. Фақат бунинг учун уни кучли донага айлантирадиган нуқтагача бўлган масофани қийинчиликларни енгган ҳолда босиб ўтиши шарт. Бундай хусусият, гарчи кучли ҳисобланса-да, бошқа бирорта донада йўқ.\nБиз мақоламизни шахмат доналарининг хусусиятлари ҳақида маълумот бериш билан бошлаганимиздан мақсад, шахмат ҳақидаги фикрларимиз билан ўртоқлашиш эмас, асло ундай эмас. Мақсадимиз юртимиздаги инсонларни фикрлашга чақириш ва бу жараённи тўғри амалга оширишда эътиборли жиҳатларга диққатни қаратиш. Яъни уларга фикрлаш жараёни, ундаги инсонлар аҳамиятли ёки аҳамиятсиз, деб қараётган жиҳатларининг воқесини тўғри англатиш. Бу ишнинг муҳимлиги шундаки, бугунги кунга келиб уларнинг кўпчилиги ҳаётлари, ўзларини ўраб турган нарсалар, воқеа-ҳодисаларга бефарқликлари ва улар хусусида тўғри фикрлай олмасликлари оқибатида турли муаммолар исканжасига тушиб қолмоқдалар. Яъни ҳаётларидаги муаммоларни келиб чиқишига ўзлари сабабчи бўлмоқдалар. Чунки улар фикрлаш учун асос сифатида кўр-кўрона эргашаётган ботил ақида уларни шу кўйга солди.\nБу иш уларни бу ботил ақида динни ҳаётдан ажратиш асосига қурилгани ҳақида фикрламаганлари туфайли юз берди. У ақида уларга – “инсонни ва атрофдаги барча нарсаларни Аллоҳ Таоло яратган, лекин Аллоҳ ҳаётга аралашмайди, яъни дин ҳаётдан ажратилган” – деган фикрни асос қилиб берди. Тасаввур қилиб кўринг-а, аслида Зотини ҳис қилиш мумкин бўлмаган Аллоҳ Таоло тўғрисидаги бу фикрни у қайси ақлдан келиб чиқиб айтмоқда? Лекин улар бу савол ҳақида фикрламадилар. Тўғрироғи, дин ҳаётдан ажратилганидан кейин у ҳақида фикрлаш аҳамиятсиз, деб қарадилар. Натижада ҳаётларидан Исломни узоқлаштирдилар. Асосий диққат эътиборларини манфаатга эришишга қаратиб, шу хусусида фикрлаш аҳамиятли масала, деб ҳисобладилар. Оқибатда биз юқорида келтирган аҳволга тушиб қолдилар. Буни бугунги кундаги ҳар қандай услуб ва воситалардан моҳиятига эътибор бермай манфаат йўлида фойдаланиш, маънавиятни ўта тубанлашиб кетиши, ҳатто ҳайвонлар ҳам қилмайдиган ишлар жамиятда оддий ишга айланиб қолди.\nШундай экан, бугунги кунга келиб ҳаётда аҳамиятсиз, деб қаралаётган, ожиз бўлиб кўринаётган бўлса-да, фақатгина исломий фикрлар ҳаётни тубдан ўзгартириш, хорликдан азизликка олиб чиқиш, тўғрини нотўғридан фарқлаб бериш хусусиятига эга. Қачонки унинг аҳамияти англаниб, ҳаётга қайтарилсагина ботил ақида томонидан чиройли кўрсатилиб, диққат-эътиборни тортишга уринилаётган фикрларнинг ҳақиқий воқесини англаб етиш мумкин. Шундагина динни ҳаётдан ажратиш қандай оқибатларга олиб келиши тушиниб етилади. Шунда ҳаёт ҳақида фикрлаш учун қайси ақида тўри асос бўла олиши яққол намоён бўлади. Демак, асосий аҳамиятни Исломни ҳаётимизга қайтариш ҳақида фикрлашга қаратишимиз лозим.\nАқл ва Ҳаёт Танасиз шохлардан мева олинмайди ёки ақидасини танимаган жамиятнинг юксалиши мумкин эмас Нега ҳаёт бузилиш томон Тубан ҳаёт сабабига қисқа изоҳ\nTagsжамияттўғри асосҲаёт ўйин эмас\nБМТ вакили Ғарбнинг терроризмга қарши кураш ниқоби остида Ливияга аралашиши учун замин тайёрламоқда\nКерри: Суриядаги ҳарбий ечим унинг парчалаб ташланишини англатади


«Электр станциялар»: Токтогул ГЭСидаги бузилган агрегат 20-мартдан ишлай бошлайди | ҚИРҒИЗИСТОН ЯНГИЛИКЛАРИ\n"Электр станциялар": Токтогул ГЭСидаги бузилган агрегат 20-мартдан ишлай бошлайди\nТоктогул ГЭСининг 2015-йилнинг декабрида ишдан чиққан агрегати 20-март куни ишга туширилади. Мутахассислар қишдан тўрт агрегатнинг учтаси билангина чиқа олишганига ҳаво ҳароратининг илиқ келиши ва электр энергиядан тежамкорлик билан фойдаланилгани сабаб бўлганини тушунтиришди.\nТоктогул ГЭСидаги гидроагрегатларнинг бири катта талофат кўргани боис уни таъмирлаш вақти бир неча ойга чўзилиб кетган. 2015-йилнинг декабрида «Электр станциялар» идораси агрегатни қайта таъмирлаш ишлари учун Россиядан мутахассисларни чақиришга мажбур бўлишган.\n«Электр станциялар»нинг матбуот котиби Тагжана Айдаралиеванинг айтишича, ҳалқни электр энергияси билан узлуксиз таъминлашда бузилган агрегат тўсқинлик қилмаган.\n“Токтогул ГЭСида 1200 мегаватт қувватдаги тўрт гидроагрегатгина бор, бироқ биз қишдан уларнинг учтаси билангина чиқдик. Ўлканинг тўлиқ эҳтиёжини қоплаш учун бизга учтаси етарли бўлди”, — деди Айдаралиева Kloop.kgга.\nУ аввалига «Электр станциялар» агар электр энергиясида етишмовчилик сезилса уни Қозоғистондан сотиб олишни режалаштиришгани билан ширкат вақти –вақти билан ўчиришларга йўл қўймай, электр энергиясини чет ўлкалардан сотиб олмасликка эришишганини қўшимча қилди. 2015-йилнинг декабрь ойи сўнгида компаниянинг раҳбар ўринбосари Узак Кадирбаев ГЭСдаги носозликлар туфайли “кризис вазияти” боис ёруғликнинг ўчирилиши мумкинлигини маълум қилган эди.\n“Ўчиришларнинг бўлмагани аҳолининг электр энергиясини ақл билан ва авайлаб ишлата бошлаганига, шунингдек қишнинг нисбатан илиқ бўлгани билан боғлиқ”, — деб ҳисоблайди Айдаралиева.\nТоктогул ГЭСидаги гидроагрегат 28-декабрда бузилиб, Чуй вилоятининг Москва, Жайил ҳамда Панфилов районларига электр энергиясини беришда қийинчиликларга дуч келинган. Унга қадар, 23-декабрда ГЭСдаги яна бир агрегат бузилиб, у 14-январда таъмирланиб, ишлай бошлаган. “Электр станциялар” ишхонасининг матбуот котибининг айтишича, бу икки авариянинг сабаблари номаълум — бу бўйича комиссия текширув ишларини ҳозирда ҳам давом эттирмоқда.\nЯнвар бошида давлат премьер-министри Темир Сариев Токтогул ГЭСига бориб, агрегатларни таъмирлаш ишлари январь ўрталарига якунланишини ваъда қилган.\nАввалги мақолаМҲДҚ: Мактабда бомба борлиги ҳақида ёлғон маълумот берган 8-синфнинг икки ўқувчиси қўлга олинди\nНавбатдаги мақолаВидео. "Очиқ баҳс": "Никоҳ ўқишни турмуш қурганликни расмий рўйхатдан ўтказиш қатори тан олиш керакми?"


— Халқ қабулхонасига келган фуқароларнинг муаммолари ўз ечимини топса, одамлар бу идорадан рози бўлиб чиқишади. Маҳалладошлари, таниш-билишлари, яқинларига давлатимиз, жамиятимизда қонун, адолат устуворлиги ҳақида мамнуният билан сўзлашади. Чунки аҳолига кўмакдош бўлиш, уларни қийнаётган масалаларни ҳал этишнинг энг асосий омили мулоқотдир. Шундай экан, халқнинг дарду ташвишларига кўпроқ қулоқ тутиш фаолиятимизнинг бош мезонига айланиши керак.\nЧиноз туманидаги Халқ қабулхонаси мудири Мансур Мусаевнинг хулосаси шундай.\n— Албатта, йиллар давомида йиғилиб қолган баъзи муаммолар борки, уларга бир-икки кунда ечим топиш жуда мушкул, — дейди М. Мусаев. — Бироқ аксарият ҳолларда бир оғиз гап ёки бир қўнғироқ билан масала ижобий ҳал этилиши ҳам мумкин. Афсуски, шундай паллаларда ҳудуддаги ташкилот, муассаса, идора мутасаддилари беғамлик ва лоқайдликка берилишади. Турли баҳоналар қилиб аризачидан қутулишга ёки қўйнини пуч ёнғоққа тўлдириб жўнатишга ҳаракат қилишади. Оқибатда бундай раҳбардан одамларнинг ҳафсаласи пир бўлади. Ахир ҳар бир масъул ходим ўз вазифасини виждонан бажарса, одамлар дарди билан яшаса, Халқ қабулхоналарига иш қолармиди?! Айни сабабдан Президентимиз Шавкат Мирзиёев мамлакатимизда қонун устуворлигини таъминлашнинг янги механизмини ҳаётга жорий этди. Аҳоли мурожаатлари билан ишлашнинг самарали тизими яратилди. “Халқ давлат идораларига эмас, давлат идоралари халқимизга хизмат қилиши керак”, деган тамойил фаолият мезонига айланди. Табиийки, бундай ислоҳотлар замирида инсон манфаатлари ётгани барчамизга кундек равшан.\nДарҳақиқат, Чиноз туманида ҳам Халқ қабулхонаси фаолияти йўлга қўйилганига кўп бўлгани йўқ. Шунга қарамай, бу ерда кўплаб масалалар ижобий ечимини топаяпти.\nИдорада қабулга келганлар учун барча шароит муҳайё этилган. Кутиш зали, она ва бола, қабул қилиш хоналари замонавий жиҳозланган. Бу ерга ташриф буюрганлардан бирини суҳбатга тортамиз. Чеҳрасида мамнуният ҳисси яққол акс этиб турган онахон ўзини Холбуви Акромова деб таништирди.\n— Опа, жуда хурсандсиз. Бунинг боиси нима? — сўраймиз ундан.\n— Миннатдорлик билдиргани келгандим. Халқ қабулхонасини ташкил қилган Президентимизга минг раҳмат. Мана, барака топишсин, муаммони бир зумда ҳал қилиб беришди. Аслини айтсам, деҳқончилик билан кун кўрамиз. Эсимни танибманки, ер билан тиллашаман. Оиламиз билан боғдорчиликка ихтисослаштирилган фермер хўжалиги ташкил этганмиз. Турмуш ўртоғим Олимжон Акромов ҳам шу касбнинг этагидан тутган. Саккиз фарзандимиз бор. Ихтиёримиздаги ер эса 11,2 гектар. Ишдан қўлимиз бўшамайди. Яқинда туман солиқ идорасидан даромад солиғи тўланмаганлиги ҳақида хат келди. Тушунишимизча, боғимиз майдонида ўрта ҳисобда 388 тонна мева етиштирилган бўлса ва ҳосил бозор нархида 1000 сўмдан сотилган тақдирда, 388 миллион сўм бўларкан. Ваҳолонки, бир неча кун аввал бор-будимизни тўплаб, даромад солиғи учун 5 миллион сўм тўлагандик. Бироқ яна 376 минг 353 сўм банкка кирим қилиниши зарурлиги тўғрисида далолатнома юборишибди. Ахир ўтган йили мевалар, айниқса, олма ҳосили яхши бўлмади. Кам даромад қилдик. Майли-да, деҳқончиликни чидаган қилади. Бир йил ундай, бир йил бундай. Қўйинг-чи, Халқ қабулхонасининг аралашувидан сўнг ДСИ ходимлари масалани қайта ўрганиб чиқиб, бизнинг “Мулла Маҳрам ота” фермер хўжалигимиз томонидан солиқ ва молиявий ҳисоботлар тўғри тақдим этилган, дея масалага ойдинлик киритди. Солиқдан қарзимиз йўқлиги аниқланди. Шунинг учун муаммони осонгина ҳал қилиб берганларга раҳмат айтгани келувдим. Майли, болам, ҳамманинг мушкули осон бўлсин.\nОлим ота ва Холбуви онанинг кайфиятларида хушнудлик. Сабаби, ҳақиқат қарор топди. Энди улар фарзандлари билан бирга халқимиз дастурхонига ширин-шакар олма, олхўри, узум каби меваларни етиштириб бериш иштиёқида янада ғайрат-шижоат билан меҳнат қилишади.\nМазкур рукндаги бошқа мақолалар: « «Замонамиз қаҳрамонлари»\t«Нексия» музейдан жой олди »


Шавкат Мирзиёевнинг Европага илк давлат ташрифи вақти маълум қилинди\nШавкат Мирзиёевнинг Европага илк давлат ташрифи...\n25.08.2018 17:24 0 3564\nЎзбекистон Республикаси президенти Шавкат Мирзиёев октябрь ойида давлат ташрифи билан Францияга боради. Бу ҳақда «Podrobno.uz» хабар бермоқда.\nЭътиборлиси, бу Шавкат Мирзиёевнинг Европага илк давлат ташрифи бўлиши кутилмоқда. Ушбу ташрифга тайёргарлик кўриш мақсадида Вазирлар Маҳкамасининг тегишли қарори имзоланиб, «йўл харитаси» тасдиқланган. Ташриф давомидаги маданий-гуманитар тадбирларни ўтказиш учун Бош вазир ўринбосари Азиз Абдуҳакимов масъул этиб тайинланган.\nШавкат Мирзиёев Франция Европа\nХориж 20/04, 11:17